title: Ja keskellä virtaa joki

text: Ja keskellä virtaa joki ("A River Runs Through It") on yhdysvaltalainen draamaelokuva vuodelta 1992. Robert Redfordin ohjaama elokuva perustuu Norman Macleanin (1902–1990) samannimiseen omaelämäkerralliseen pienoisromaaniin. Elokuvan pääosia näyttelevät Craig Sheffer, Brad Pitt ja Tom Skerritt. Redfordin ääntä kuullaan elokuvan kertojan roolissa.


title: Ja keskellä virtaa joki

text: Elokuva kertoo presbyteeripapin (Skerritt) kahden pojan varttumisesta ensimmäisen maailmansodan, 1920-luvun kieltolain ja 1930-luvun laman aikana. Toinen pojista (Sheffer) on tunnollinen ja lähtee opiskelemaan kauas kotiseudulta Montanasta itärannikolle, kun taas hurjaluontoinen Paul jää kotinurkille pelaamaan, juopottelemaan ja tekemään toimittajan töitä. Kuuden vuoden jälkeen Norman palaa kesäksi kotiin, ja veljekset pohtivat elämäänsä yhteisen harrastuksen, isältään oppimansa perhokalastuksen parissa.


title: Ja keskellä virtaa joki

text: Philippe Rousselot voitti elokuvalla parhaan kuvauksen Oscarin. Elokuva tuotti lisäksi ehdokkuudet parhaan sovitetun käsikirjoituksen (Friedenberg) ja parhaan musiikin (Isham) Oscareihin. Robert Redford sai Golden Globe -ehdokkuuden parhaasta ohjauksesta.


title: Edessalo

text: Edessalo on Päijänteen saari Jämsässä. Sen erottaa mantereesta kapea Edessalmi. Saareen työntyy pohjoisesta Kolvonlahti. Saaren länsiosaa sanotaan myös Kolvonsaareksi. Edessalon eteläpuolella on Raiskasselkä, pohjoispuolella Lehesselkä. Saareen on suunniteltu syöpäpotilaiden kurssikeskusta.


title: Gaëlle Enganamouit

text: Gaëlle Enganamouit (9. kesäkuuta 1992, Yaoundé, Kamerun) on kamerunilainen jalkapalloilija. Hän pelaa ammatikseen ruotsalaisessa Eskilstuna United DFF, jonne hän siirtyi ŽFK Spartak Suboticasta. Hän aloitti uransa Lorema Yaoundésta. Hän edustaa maajoukkuetasolla Kamerunia. Hän on pelannut maajoukkueessa muun muassa Lontoon olympialaisissa 2012 ja Kanadan MM-kilpailuissa.


title: Indokiina (elokuva)

text: Indokiina ("Indochine") on ranskalainen historiallinen draamaelokuva vuodelta 1992. Sen on ohjannut Régis Wargnier ja sen naispääosia näyttelevät Catherine Deneuve ja Linh Dan Pham. Elokuva voitti parhaan ulkomaisen elokuvan Oscar-palkinnon ja oli ehdolla parhaan elokuvan César-palkintoon. Deneuve sai roolistaan Oscar-ehdokkuuden.


title: Indokiina (elokuva)

text: 1930-luvulta 1950-luvulle ulottuvassa tarinassa kumiplantaasin emäntä Éliane Devries (Deneuve) on adoptoinut nuoren vietnamilaistytön Camillen (Linh Dan Pham), joka vartuttuaan liittyy kommunisteihin. Heidän välilleen kehittyy kolmiodraama, kun molemmat rakastuvat ranskalaiseen nuorukaiseen Jean-Baptisteen (Vincent Pérez).


title: Indokiina (elokuva)

text: "Video-oppaassa" vuodelta 1994 Bello Romano luonnehti "Indokiinaa" kunnianhimoiseksi mutta hollywoodmaisen siirappiseksi ja antoi sille kolme tähteä viidestä, mikä vastaa sanallista arviota ”hyvä”.


title: Tavola (Nummi)

text: Tavola on kylä Nummella Lohjan kaupungissa. Kylä sijaitsee yhdystie 1072 varrella noin kaksi kilometriä Saukkolasta etelään. Tavolassa sijaitsee Tavolan yhteistupa ja ekopiste. Tavolassa on myös toiminut aiemmin koulu. Tavolan eteläpuolelta noin viiden kilometrin päästä kulkee valtatie 1 ja pohjoispuolella noin kahden kilometrin päässä seututie 110.


title: Etelänjauhiainen

text: Etelänjauhiainen ("Bemisia tabaci") on jauhiaisten yläheimoon kuuluva pieni hyönteislaji, jonka ruumiin pinnalla on puuterimaista pölyä. Etelänjauhiaisen kehitysasteet ovat muna, toukkavaiheet, valekotelo ja aikuinen. Etelänjauhiaisen kaikki kehitysasteet elävät lehtien alapinnoilla yleensä vanhemmilla alalehdillä. Etelänjauhiaisen munat ovat soikeita, vaalean kellanvihreitä ja noin 0,5 mm:n mittaisia. Nuoruusvaiheet ovat 0,5–1 mm:n pituisia, litteitä ja kellanvihreitä. Vain nuorin toukka-aste liikkuu. Valekoteloasteet ovat noin 1 mm:n pituisia, litteitä ja kellanvihreitä. Aikuisena etelänjauhiainen on 1,5 mm:n pituinen ja sen ruumis on väriltään kellertävä.


title: Etelänjauhiainen

text:
Etelänjauhiainen muistuttaa ansarijauhiaista ("Trialeurodes vaporariorum"), mutta on rakenteeltaan hennompi.
Jauhiaisia on vaikea tunnistaa tarkasti, koska niiden ominaisuudet vaihtelevat mm. isäntäkasvin ja olosuhteiden mukaan ja lajin varma määritys vaatii aina laboratoriotutkimuksen.


title: Etelänjauhiainen

text: Etelänjauhiainen imentä aiheuttaa lehtien kallastumista ja heikentää kasvua. Jauhiaisaikuiset ja -toukat erittävät mesikastetta, joka edistää härmä- ja nokisienten kasvua lehtien pinnoilla. Tämä heikentää osaltaan kasvien yhteyttämiskykyä. Pahempi ongelma on kuitenkin etelänjauhiaisen kyky levittää ainakin 60 eri virusta, joista pahimpia ovat tomaatin keltakäppyrävirus (TYLCV) ja kurkun keltatäplävirus (CYSDV).


title: Etelänjauhiainen

text: Etelänjauhiainen on yleinen maapallon lämpimillä alueilla ja EU:n alueella siitä on pysyviä esiintymiä Välimeren maissa. Keski-Euroopassa ja Suomessa sitä esiintyy vain kasvihuoneissa. Etelänjauhiainen leviää kasvien mukana, joten Suomeen tuotavat kasvihuonekasvien taimet, leikkokukat ja ruukkukasvit voivat levittää lajia.


title: Etelänjauhiainen

text: Etelänjauhiaisen isäntäkasveja, joiden kautta laji voi levitä ovat ainakin joulutähti ("Euphorbia pulcherrima"), gerbera ("Gerbera × cantabrigiensis") begoniat ("Begonia spp."), kiinanruusut ("Hibiscus spp."), krysanteemi ("Chrysanthemum × grandiflorum"), kurkut ("Cucumis spp."), paprika ("Capsicum annuum") ja tomaatti ("Solanum lycopersicum").


title: Etelänjauhiainen

text: Etelänjauhiainen on kasvinterveyden suojelemisesta annetun lain (702/2003) tarkoittama hävitettävä kasvintuhooja, jota havaittaessa tai epäiltäessä on otettava yhteyttä kasvinsuojeluviranomaisiin. Suomi on etelänjauhiaisen suhteen suoja-aluetta.


title: Varjojen maat

text: Varjojen maat ("Shadowlands") on brittiläinen draamaelokuva vuodelta 1993. Sen on ohjannut Richard Attenborough, ja käsikirjoituksen laati William Nicholson omasta tositapahtumiin pohjautuvasta näytelmästään. Pääosia, amerikkalaista runoilijaa Joy Greshamia ja englantilaista professori C. S. Lewisia, näyttelevät Debra Winger ja Anthony Hopkins.


title: Varjojen maat

text: Amerikkalainen runoilija Joy Gresham (Winger) matkustaa poikansa (Joseph Mazzello) kanssa 1950-luvun alussa Englantiin tapaamaan ihailemaansa Narnia-tarinoiden kirjoittajaa, hiljaista ja ujoa Oxfordin yliopiston professoria C. S. Lewisia (Hopkins). Luonteidensa vastakohtaisuuksista huolimatta he ystävystyvät ja vähitellen rakastuvat. Joy Gresham ottaa avioeron miehestään Yhdysvalloissa ja palaa Englantiin ”Jack” Lewisin luo. Heidät vihitään, mutta rouvalle puhkeava sairaus uhkaa lopettaa heidän yhteiselonsa kovin pian.


title: Varjojen maat

text: "Varjojen maat" palkittiin Baftalla vuoden parhaana elokuvana. Myös Hopkins sai pääosastaan Bafta-palkinnon. Winger oli Oscar-ehdokkaana naispääosasta ja Nicholson käsikirjoituksesta.


title: Koripallon Euroopan-mestaruuskilpailut 1993

text: Vuoden 1993 koripallon Euroopan-mestaruuskilpailut pelattiin Saksassa 22. kesäkuuta - 4. heinäkuuta. Kisojen lopputurnaukseen selviytyi 16 maata. Mestaruuden voitti historiansa ensimmäisen kerran isäntämaa Saksa, joka voitti loppuottelussa Venäjän pistein 71–70. Pronssiottelussa Kroatia voitti Kreikan. Turnauksen arvokkain pelaaja oli Saksan Christian Welp ja korikuningas Bosnia ja Hertsegovinan Sabahudin Bilalović.


text: Turnaus pelattiin kolmella paikkakunnalla: Berliinissä, Karlsruhessa ja Münchenissä. Loppuottelu pelattiin Münchenin Olympiahallessa.


title: Koripallon Euroopan-mestaruuskilpailut 1991

text: Vuoden 1991 koripallon Euroopan-mestaruuskilpailut pelattiin Italiassa 24.-29. kesäkuuta. Kisojen lopputurnaukseen selviytyi kahdeksan maata. Mestaruuden voitti Jugoslavia, joka voitti loppuottelussa Italian pistein 88–73. Pronssiottelussa Espanja voitti Ranskan. Turnauksen arvokkain pelaaja oli Jugoslavian Toni Kukoč ja korikuningas Kreikan Nikos Galis.


title: Daniel Teklehaimanot

text: Daniel Teklehaimanot Girmazion (s. 10. marraskuuta 1988 Debarwa, Debub) on eritrealainen maantiepyöräilijä. Hän aloitti ammattilaisuransa Orica-GreenEDGE -joukkueessa 2012. Hän edusti eteläafrikkalaistalli MTN-Qhubeka / Dimension Dataa 2014–2017 ja vuodesta 2018 Cofidista.


title: Daniel Teklehaimanot

text: Teklehaimanot sai Ranskan ympäriajossa 2015 mäkikirikilpailun johtajan Maillot à pois -paidan kuudennen etapin jälkeen. Hänestä tuli ensimmäinen afrikkalainen mäkikirikilpailun johtaja Ranskan ympäriajossa.


title: Daniel Teklehaimanot

text: Lähteet:Cycling Archives, Pro Cycling Stats


title: Out Is Through

text: Out Is Through on kanadalaisen laulaja-lauluntekijä Alanis Morissetten kappale hänen kuudennelta (kansainvälisesti neljänneltä) studioalbumiltaan, "So-Called Chaos". Kappale julkaistiin kesällä 2004 Yhdysvaltojen ulkopuolella. Kappaleen on tehnyt Alanis Morissette ja sen on tuottanut Alanis Morissette, John Shanks ja Tim Thorney. Kappaleesta ei onnistunut tulemaan hittiä, vaikka sitä markkinoitiin voimakkaasti Yhdysvaltojen ulkopuolella. Se pääsi Iso-Britannian listoilla parhaimmillaan sijalle 56.


title: Out Is Through

text: Kappaleen musiikkivideosta on kaksi eri versiota. Toisessa videossa Morissette esiintyy esiintyy bändinsä kanssa vuoden 2004 esityksessä, Iso-Britannian nuorten viikonloppuohjelmassa. Vaihtoehtoinen video kertoo fanitytöstä, joka juoksee yrittäen päästä Morissetten live-esitykseen, kunnes lopulta pääsee.


title: Arne Hertz

text: Arne Hertz (s. 6. kesäkuuta 1939) on ruotsalainen entinen kartanlukija, joka aloitti uransa vuonna 1966 RAC-rallissa ruotsalaisen Olle Dahlin kartanlukijana. Vuoden 1969 kisoissa Hertz toimi pääsääntöisesti Simo Lampisen kartanlukijana. Vuosina 1971–1975 hän toimi kartanlukijana maanmiehilleen Ove Anderssonille ja Stig Blomqvistille.


title: Arne Hertz

text: Vuoden 1976 Suomen rallista alkaen Hertz istui usean vuoden ajan Hannu Mikkolan vakituisena kartanlukijana. Yhteistyö Mikkolan kanssa päättyi vuoteen 1990 ja Hertz istui seuraavaksi kahdeksi kaudeksi Toyotan saksalaisen Armin Schwarzin kyytiin. Kaudella 1993 Hertz ajoi vielä Hannu Mikkolan kanssa tämän ammattilaisuran viimeisessä kilpailussa Jyväskylässä.


title: Arne Hertz

text: Seuraavat neljä vuotta Hertz toimi japanilaisen Yoshio Fujimoton kartanlukijana lähinnä Aasian–Tyynenmeren rallisarjassa. Vuosi 1988 saudikuljettaja Abdullah Bakhasabin kartturina jäi Hertzin viimeiseksi vuodeksi ralliammattilaisena. Seuraavana vuonna hän oli vielä mukana kahdessa MM-rallissa, Ruotsissa maanmiehensä Mats Karlssonin ja Englannin rallissa entisen F1-kuljettaja Martin Brundlen kartanlukijana. Tällä erää viimeisen kerran Hertz toimi kartanlukijana Hannu Mikkolalle 2011 Italian Rallylegends-kilpailussa.


title: Eight Easy Steps

text: ”Eight Easy Steps” on kanadalaisen laulaja-lauluntekijä Alanis Morissetten kappale hänen kuudennelta studioalbumiltaan "So-Called Chaosilta". Se julkaistiin albumin kolmantena singlenä vuonna 2004. Kappaleen on tehnyt Alanis Morissette ja tuottanut Alanis Morissette, John Shanks ja Tim Thorney. Kappale ylsi sijalle yhdeksän "Billboard" Hot Dance Music/Club Play -listalla ja sijalle 27 Adult Top 40 -listalla.


title: Eight Easy Steps

text: Kappaleen musiikkivideon ohjasi Liz Friedlander. Video alkaa kohtauksella, jossa Morissette esiintyy taustayhtyeensä kanssa. Sitten video esittää kohtauksia Morissetten aiemmista musiikkivideoista, TV-esiintymisistä ja kotivideoilta käänteisessä aikajärjestyksessä. Morissetten kasvot on saatu digitaalisella muokkauksella näyttämään siltä, että hän olisi laulanut niissä ”Eight Easy Steps” -kappaletta.


title: Hanhikivi 1 -ydinvoimalan rakennushanke

text: Hanhikivi 1 on suomalaisen Fennovoima-energiayhtiön suunnittelema ydinvoimala, joka on tarkoitus rakentaa Pyhäjoen kunnassa sijaitsevalle Hanhikiven niemelle. Laitoksen toimittaa Venäjän valtion ydinenergiayhtiön Rosatomin tytäryhtiö Rusatom Energy International. Toteutuessaan kyseessä on Suomen kuudes ydinvoimalaitos.


title: Hanhikivi 1 -ydinvoimalan rakennushanke

text: Hanhikivi 1 myöhästyy neljällä vuodella ja uusi valmistumisajankohta on vuonna 2028.


title: Hanhikivi 1 -ydinvoimalan rakennushanke

text: Hanhikivi 1 on VVER-1200 -painevesireaktori, joka kuuluu VVER-laitosperheeseen. Laitostyyppi noudattaa IAEA:n ja eurooppalaisia vaatimuksia, ja sen suunnitellaan vastaamaan suomalaisia turvallisuusvaatimuksia. Suomessa Loviisassa on käytössä kaksi VVER-440-laitosyksikköä.


title: Hanhikivi 1 -ydinvoimalan rakennushanke

text: Vuonna 2007 perustettu Fennovoima jätti periaatepäätöshakemuksen valtioneuvostolle tammikuussa 2009 ja eduskunta myönsi luvan ydinvoimalan rakentamiselle heinäkuussa 2010. Tammikuussa 2012 yhtiö sai laitostoimituksesta tarjoukset ranskalaiselta Arevalta sekä japanilaisen Toshiban omistamalta Westinghouse Electric Companylta. Lokakuussa 2012 saksalainen energiayhtiö E.ON ilmoitti kuitenkin myyvänsä 34 % osuutensa Fennovoimasta, jonka jälkeen omistajarakenteessa tapahtuneiden muutosten johdosta kolmanneksi laitostoimittajaehdokkaaksi tuli myös venäläinen Rosatom. Laitostoimituksesta käytiin aluksi neuvotteluja Toshiban ja Rosatomin kanssa, kunnes heinäkuussa 2013 Fennovoima ilmoitti jatkavansa niitä enää Rosatomin kesken. Samalla yhtiö ilmoitti myös neuvottelevansa Rosatomin tytäryhtiön Rosatom Overseasin tulosta Fennovoiman vähemmistöomistajaksi kolmanneksen osuudella. Fennovoima ja Rosatom allekirjoittivat sopimuksen laitostoimituksesta saman vuoden joulukuussa.


title: Hanhikivi 1 -ydinvoimalan rakennushanke

text: Maaliskuussa 2014 Fennovoiman lupahakemus meni vielä uudelleen eduskunnan käsittelyyn, koska Rosatomin ydinvoimalaitos ei ollut mukana alkuperäisessä vuonna 2010 hyväksytyssä hakemuksessa. Täydennetty lupahakemus hyväksyttiin myöhemmin joulukuussa, jolloin rakentamisen ehdoksi asetettiin, että vähintään 60 prosenttia ydinvoimayhtiön omistuksesta tulee Euroopan talousalueen sisältä. Fennovoima jätti ydinvoimalan rakentamislupahakemuksen työ- ja elinkeinoministeriöön uuden periaatepäätösluvan edellyttämänä viimeisenä mahdollisena ajankohtana 30. kesäkuuta 2015. Tämän jälkeen sen pitää vielä kesään 2016 mennessä esittää käytetyn ydinpolttoaineen loppusijoitusta koskeva sopimus ydinjätehuoltoyhtiö Posivan omistajien kanssa tai vaihtoehtoisesti ympäristövaikutusten arviointiohjelma omasta loppusijoituslaitoksesta. Myös loppusijoitusasia tulee myöhemmin eduskunnan käsittelyyn.


title: Hanhikivi 1 -ydinvoimalan rakennushanke

text: Eduskunta hyväksyi 5. joulukuuta 2014 Pyhäjoen ydinvoimalaitoksen periaatepäätöksen äänin 115–74.


title: Hanhikivi 1 -ydinvoimalan rakennushanke

text: Fennovoima odottaa saavansa valtioneuvostolta rakentamisluvan voimalaitokselle vuoden 2019 aikana. Luvan saamisen jälkeen varsinaisen laitoksen rakentaminen voi alkaa. Siihen saakka työmaa-alueella tehdään valmistelevia töitä, kuten inrastruktuurin rakentamista.


title: Hanhikivi 1 -ydinvoimalan rakennushanke

text: Hanhikivi 1 -ydinvoimalaitos rakennetaan Pyhäjoen kuntaan Hanhikiven niemelle. Fennovoima ilmoitti ydinvoimalan sijoituspaikan 5. lokakuuta 2011. Fennovoiman ensimmäinen suunniteltu ydinvoimalan sijoituskunta oli Ruotsinpyhtää, mutta sen jälkeen suunnitelmat tehtiin joko Pyhäjoen ja Simon mukaan. Pyhäjoen kunta sijaitsee Pohjois-Pohjanmaalla.


title: Hanhikivi 1 -ydinvoimalan rakennushanke

text: Tontilla on tilavaraus Hanhikivi 2 -ydinvoimalalle.


title: Hanhikivi 1 -ydinvoimalan rakennushanke

text: Fennovoiman jättäessä periaatepäätöshakemuksensa tammikuussa 2009, oli tarkoituksena on rakentaa yksi iso tai kaksi pienempää ydinreaktoria. Vaihtoehtoina olivat Arevan EPR- tai SWR 1000 -reaktorit seka Toshiban ABWR-reaktori. Hakemuksen hyväksymisen jälkeen yhtiö lähetti syksyllä 2011 tarjouspyynnöt ranskalaiselle Arevalle sekä japanilaiselle Toshiballe. Tuolloin vaihtoehtoina olivat edelleen Toshiban ABWR- ja Arevan EPR-reaktorit sekä uutena Arevan kehitteillä ollut Kerena-reaktori. Niistä Kerena on pienin, teholtaan 1 250 megawatin kiehutusvesireaktori, Toshiban ABWR puolestaan on 1 600 MW:n kiehutusvesireaktori ja Arevan EPR 1 700 MW:n painevesireaktori.


title: Hanhikivi 1 -ydinvoimalan rakennushanke

text: Myöhemmin Fennovoiman ydinvoimalan tehoksi täsmentyi 1 600 megawattia, mutta suurvoimalahankkeesta luovuttiin vuoden kuluttua ja samalla Areva putosi pois kilpailusta. Syynä oli saksalaisen E.ON -energiayhtiön vetäytyminen Fennovoiman osakkuudesta syksyllä 2012. Samaan aikaan tuli uudeksi laitosvaihtoehdoksi venäläisen Rosatomin 1 200 megawatin tehoinen AES-2006, joka on tyypiltään VVER-painevesireaktori. Rosatom oli mukana kaavailuissa jo hankkeen alkuaikoina vuonna 2007, mutta yhtiön keskikokoinen voimalamalli kuitenkin hylättiin ennen periaatepäätöshakemuksen tekemistä, koska E.ON:n asiantuntijat pitivät Arevan vastaavaa reaktoria parempana. Kesällä 2013 Fennovoima ilmoitti neuvottelevansa enää Rosatomin kanssa ja syyskuussa se esitti omistajilleen, että laitos hankitaan venäläisyhtiöltä. Sopimus AES-2006 -reaktorista allekirjoitettiin vielä saman vuoden joulukuussa.


title: Hanhikivi 1 -ydinvoimalan rakennushanke

text: Hanhikiven ydinvoimalahankkeella on vuonna 2014 sovittu kiinteä hinta, hieman yli seitsemän miljardia euroa.


title: Hanhikivi 1 -ydinvoimalan rakennushanke

text: Fennovoima perustettiin rakentamaan ydinvoimala, jonka oli alun perin tarkoitus käynnistyä noin vuosina 2016–2018.


title: Hanhikivi 1 -ydinvoimalan rakennushanke

text: Joulukuussa 2018 laitoksen toimittaja Rosatom arvioi, että voimalan rakentaminen alkaa vuonna 2021 ja laitos valmistuu vuonna 2028.


title: Hanhikivi 1 -ydinvoimalan rakennushanke

text: Laitoksen käytön aikana matala-aktiivista ja keskiaktiivista jätettä tulee syntymään n. 5400 m. Matala- ja keskiaktiivinen jäte sijoitetaan Hanhikiveen myöhemmin rakennettavaan loppusijoituslaitokseen. Matala- ja keskiaktiivisen jätteen varastointi alkaa 2030-luvulla.


title: Hanhikivi 1 -ydinvoimalan rakennushanke

text: Käytöstäpoistojätettä tulee aikanaan syntymään n. 12 000 m .


title: Hanhikivi 1 -ydinvoimalan rakennushanke

text: Käytettyä ydinpolttoainetta tulee syntymään n. 1200 – 1800 uraanitonnia. Käytetty polttoaine pidetään aluksi laitoksen alueella välivarastossa. Sen loppusijoitus alkaa 2090-luvulla.


title: Hanhikivi 1 -ydinvoimalan rakennushanke

text: Ydinenergialaki määrää, että Suomessa syntyneet ydinjätteet on loppusijoitettava Suomeen.


title: Hanhikivi 1 -ydinvoimalan rakennushanke

text: Hanhikiven ydinvoimala tulee käyttämään polttoaineenaan jälleenkäsiteltyä uraania.


title: Hanhikivi 1 -ydinvoimalan rakennushanke

text: Fennovoima on sopinut polttoaineen toimituksesta TVEL:n kanssa. TVEL kuuluu Rosatom-konserniin. Rosatomin keskeinen ydinpolttoaineen uudelleenkäsittelylaitos on Rosatomin itsensä omistama Majak. On todennäköistä, että Hanhikiven laitoksen uraani on peräisin Majakista.


title: Hanhikivi 1 -ydinvoimalan rakennushanke

text: Majakissa uraani erotetaan käytetystä ydinpolttoaineesta liuottamalla. Eroteltu uraani muutetaan kaasuksi uudelleen väkevöimistä varten. Majakin erottelema uraani väkevöidään jollain TVEL:n laitoksista. Väkevöity uraani päätyy ydinreaktoreiden polttoainesauvoihin.


title: Hanhikivi 1 -ydinvoimalan rakennushanke

text: Käsittelyprosessin sivutuotteena syntyy suuria määriä radioaktiivisia aineita sisältävää nestettä ja muita kemiallisia jätteitä. Vuonna 1994 STUK raportoi, että Majakin matala- ja keskiaktiivisia ydinjätteitä laskettiin järviin. Vuonna 2002 radioaktiivisen aineen pitoisuus Tetsha-joessa oli edelleen kasvussa. Vuonna 2011 sveitsiläisen energiayhtiön edustajat halusivat tutustua Majakiin yhdessä Sveitsin ydinvoimaviranomaisten kanssa, mutta heitä ei koskaan päästetty sisään.


title: Hanhikivi 1 -ydinvoimalan rakennushanke

text: Rosatom on rakentanut korvaavaa ydinpolttoaineen jälleenkäsittelylaitosta Krasnojarskiin 1980-luvulta asti, mutta se ei ole vieläkään käyttökunnossa. Majakin toiminnan on arvioitu jatkuvan vuoteen 2030 asti.


title: Hanhikivi 1 -ydinvoimalan rakennushanke

text: TVEL:n kanssa on tehty sopimus polttoaineen toimituksesta ensimmäisen kymmenen vuoden ajan, tämän jälkeen polttoaineen toimitus on tarkoitus kilpailuttaa. Fennovoima arvioi että Ruotsalaisella Westinghousella on mahdollisuus toimittaa reaktoriin sopivaa polttoainetta.


title: Hanhikivi 1 -ydinvoimalan rakennushanke

text: Hanhikiven ydinvoimalaitoksen alustavat rakennustyöt aloitettiin valtatie 8:n ja Hanhikivenniemen välisen yhdystien rakentamisella syyskuussa 2014. Samalla laitoksen toimittava Rosatom aloitti ydinvoimala-alueen maanrakennus- ja louhintatöiden valmistelut. Puuston hakkuut Hanhikivellä käynnistyivät tammikuussa 2015. Alustaviin rakennustöihin kuuluivat lisäksi muun muassa kunnallis- ja sähkötekniikan rakentaminen sekä alueen aitaaminen.


title: Hanhikivi 1 -ydinvoimalan rakennushanke

text: Suurin osa Hanhikivenniemen kesämökeistä ja muista kiinteistöistä siirtyi Fennovoiman haltuun vapaaehtoisin kaupoin. Kymmenkunta omistajaa kuitenkin kieltäytyi aluksi myynnistä, minkä vuoksi Fennovoiman piti hakea kesämökkien pakkolunastusta. Ydinenergialain mukaan rakentamislupa voidaan myöntää vain, jos energiayhtiöllä on hallinnassaan koko voimalan rakentamiseen tarvittava maa-alue. Tämän vuoksi yhtiö siirtyi ennakkohaltuunottoluvan mukaiseen pakkolunastusmenettelyyn ja antoi mökkiläisille aikaa poistua toukokuun 2015 loppuun mennessä.


title: Hanhikivi 1 -ydinvoimalan rakennushanke

text: Huhtikuussa 2015 Pohjois-Pohjanmaan luonnonsuojelupiiri ja Pohjois-Pohjanmaan lintutieteellinen yhdistys vaativat työn keskeyttämistä vedoten alueella pesivään uhanalaiseen valkoselkätikkaan. Järjestöjen mukaan hakkuun kiirehtimiselle ei ollut mitään syytä, vaan sillä haluttiin pelkästään antaa vaikutelma ydinvoimalahankkeen etenemisestä.


title: Hanhikivi 1 -ydinvoimalan rakennushanke

text: Keväällä 2015 metsäyhtiö Stora Enso vetäytyi Hanhikiven ydinvoimala-alueen hakkuuprojektista, sillä se halusi odottaa hakkuulupien lainvoimaisuuden lopullista varmistumista. Tämän jälkeen 97 hehtaarin suuruisen metsäalueen hakkuut aloitti Lassila & Tikanoja -konserniin kuuluva L&T Biowatti, joka sai työt päätökseen toukokuussa. Raahen kaupunki ei nähnyt hakkuissa mitään epäselvää, sillä lain mukaan toiminta voidaan aloittaa mahdollisista valituksista tai muutoksenhausta huolimatta.


title: Hanhikivi 1 -ydinvoimalan rakennushanke

text: Elokuussa 2015 työ- ja elinkeinoministeriö kumosi väitteet Fennovoiman ydinvoimala-alueella "laittomasti ja ilman lupia tehtävistä rakennustöistä".  Tällaiset väitteet ovat osaksi tahallisia, koska ne palvelevat sellaisten etua, jotka haluavat hankkeelle ikävyyksiä, kommentoi yli-insinööri Jorma Aurela TEM:n energiaosastolta Kaleva-lehdessä. Hanhikiven niemellä aloitetut rakennustyöt perustuvat maakunta-, yleis- ja asemakaavaan, jotka on kaikki käsitelty asianmukaisesti ja ovat siis lainvoimaisia.


title: Hanhikivi 1 -ydinvoimalan rakennushanke

text: Alueen viimeiset mökit myytiin vapaaehtoisesti syksyllä 2015. Mökkiläisten edunvalvoja Ralf Rehnbergin arvion mukaan kauppojen arvo oli noin 1,5 miljoonaa euroa, eli noin 140 000 euroa mökkiä kohden. Fennovoima piti asiaa tärkeänä ja merkittävänä, sillä vapaaehtoiset kaupat ovat molemmille osapuolille parempi vaihtoehto kuin pakkolunastus.


title: Hanhikivi 1 -ydinvoimalan rakennushanke

text: Lokakuussa 2015 saatiin valmiiksi ensimmäinen Hanhikiven niemellä valmistunut urakkakokonaisuus: ydinvoimala-alueelle johtava Hanhikiventie. Noin neljä kilometriä pitkä tie liittää toisiinsa voimalaitosalueen ja valtatie 8:n. Tiessä on kaksi kaistaa ja kevyen liikenteen väylä. Tie on aluksi yksityinen, mutta siitä tulee myöhemmin yleinen tie.


title: Hanhikivi 1 -ydinvoimalan rakennushanke

text: Varsinaiset ydinvoimalan rakennustyöt voidaan aloittaa vasta, kun rakentamislupa on myönnetty. Arvioiden mukaan ne tulevat käynnistymään vuonna 2018, jolloin rakentaminen alkaisi reaktori- ja turbiinisaarekkeista.


title: Hanhikivi 1 -ydinvoimalan rakennushanke

text: Fennovoima on teettänyt vuosina 2008-2015 Norstat Finlandilla 9 mielipidekyselyä, joissa se selvittelee Pyhäjoen ja sen ympäristökuntien asukkaiden mielipiteitä Fennovoiman ydinvoimalahankeesta. Joulukuussa 2015 830 puhelinhaastattelua sisältäneen tutkimuksen mukaan 68 prosenttia pyhäjokisista kannattaa Fennovoiman hanketta. Kun mukaan ottaa Pyhäjoen lisäksi myös sen naapurikuntien Kalajoen, Merijärven, Oulaisten ja Raahen asukkaat, hankkeelle myötämielisiä on 66 prosenttia. Vuodesta toiseen hankkeen kannatus on pysynyt vakaana, ja Pyhäjoella kannatus nousi kaksi prosenttiyksikköä lokakuuhun 2014 verrattuna ja koko tutkimusalueella viisi prosenttiyksikköä. Vuoden 2017 joulukuussa Norstatin kyselyssä luvut olivat puolesta 75% pyhäjokelaisista ja 72% koko seutualueella.


title: Hanhikivi 1 -ydinvoimalan rakennushanke

text: Koko maan kattavissa kyselyissä kannatus ei ole ollut näin suurta.


title: Hanhikivi 1 -ydinvoimalan rakennushanke

text: Ympäristöjärjestö WWF teetti Taloustutkimus Oy:llä tutkimuksen heinäkuussa 2015, jossa haastateltiin yhteensä 1 056 ihmistä ympäri Suomea. Kyselyiden perusteella 29 prosenttia kannatti rakennusluvan myöntämistä Fennovoiman ydinvoimalalle, 51 prosenttia vastusti ja 20 prosenttia ei osannut sanoa.


title: Hanhikivi 1 -ydinvoimalan rakennushanke

text: Taloustutkimuksen Greenpeacelle maaliskuussa 2017 tekemässä kyselyssä samaten yli puolet vastaajista vastusti rakennusluvan myöntämistä (Ei 53% – Kyllä 26%).


title: Hanhikivi 1 -ydinvoimalan rakennushanke

text: Jyväskylän ja Tampereen yliopistojen 2016–2017 vaihteessa teettämässä mielipidekyselyssä verrattiin asukkaiden mielipiteitä Pyhäjoella ja toisaalta Olkiluodon voimalaitoksen ja Posivan Onkalon kotipaikassa Eurajoella. Kysyttäessä Fennovoiman käytetyn ydinpolttoaineen loppusijoituslaitoksen sijoittamisesta omaan kuntaan, Pyhäjoella asiaa kannatti vain 14 prosenttia vastaajista, Eurajoella 17 prosenttia. Samassa kyselyssä Posivaa pidettiin Fennovoimaa "moraalisesti luotettavampana" niin Pyhäjoella, kuin Eurajoellakin.


title: Hanhikivi 1 -ydinvoimalan rakennushanke

text: Kuitenkin IROResearchin Energiateollisuudelle tekemässä kyselyssä vuodelta 2017 enemmistö suomalaisista kannatti ydinvoiman lisärakentamista yleensä.


title: Hanhikivi 1 -ydinvoimalan rakennushanke

text: Hanhikiven ydinvoimalaitos on alusta asti herättänyt myös kiivasta vastustusta. Pro Hanhikivi ry perustettiin heti vuonna 2007, jolloin Fennovoima ilmoitti Pyhäjoen Hanhikiven olevan yhden mahdollisista laitoksen sijoituspaikoista. Sen tavoitteena on pitää alue ydinvoimasta vapaana luonto- ja virkistysalueena. Jäseniä yhdistyksellä on oman ilmoituksensa mukaan yli 300. Vuoden 2015 eduskuntavaaleissa yhdistyksen varapuheenjohtaja Hanna Halmeenpää valittiin eduskuntaan vihreiden edustajana Oulun vaalipiiristä. Voimalaa vastustaa myös muun muassa Ruotsissa perustettu Ydinvoimaton Perämeri (Nätverket Kärnkraftsfritt Bottenviken) -verkosto.


title: Hanhikivi 1 -ydinvoimalan rakennushanke

text: Radikaali Hyökyaalto-verkosto järjesti ensimmäisen mielenilmauksen Hanhikiven ydinvoimalatyömaalla lokakuussa 2014. Keväästä 2015 lähtien sen aktivisteja oli leiriytyneenä Hanhikiven alueella, jossa he muun muassa pysäyttivät ydinvoimalatyömaalle kulkevia ajoneuvoja ja työkoneita. Aktivistit saivat tukea alueen maanomistajilta ja mökkiläisiltä, jotka tarjosivat majoitusta ja ruokahuoltoa. Pro Hanhikivi sen sijaan on sanoutunut irti Hyökyaallon suorasta toiminnasta, eikä anna verkostolle tukeaan. Yhdistys ilmoittaa keskittyvänsä pelkästään vaikuttamistyöhön ja tiedottamiseen. Kesäkuussa 2015 Hanhikivellä oli protestileiri, jossa Hyökyaalto-verkoston lisäksi olivat mukana Maan ystävät sekä Naiset Rauhan puolesta -liike. Paikalla oli myös ulkomaisia aktivisteja Saksasta, Ruotsista, Venäjältä ja Italiasta. Protestileirin päätymisen jälkeen aktivisteja jäi vielä paikallisten tukijoiden lahjoittamaan mökkiin, joka myytiin lopulta vapaaehtoisesti Fennovoimalle lokakuussa 2015.


title: Hanhikivi 1 -ydinvoimalan rakennushanke

text: Kaasumoottoreita ja voimalaitoksia valmistavan Wärtsilän tekemän selvityksen mukaan ydinvoimalaa ei kannata rakentaa, sillä tuulivoima on halvempaa ja tuulivoiman kanssa sopivat hyvin yhteen Wärtsilän valmistamat kaasuvoimalat.


title: Nitara

text: Nitara on fiktiivinen hahmo Mortal Kombat -pelisarjassa. Hahmo esiintyi ensimmäisen kerran -pelissä. Nitara on esiintynyt myös ja -peleissä.


title: Nitara

text: Nitara on siivekäs vampyyri ja Outworldilainen nainen. Nitara voimistuu verta juomalla aivan kuten Skarlet. Nitaran tavoitteena on erottaa hänen kotirealminsa Vaeternusin pois Outworldista mystisen kuulan avulla. Nitara kuitenkin tuhoaa kyseisen kuulan aiheuttaen kotirealminsa pysyvyyden osana Outworldia.


title: Folksam

text: Folksam on ruotsalaiseen Folksam Sak -konserniin kuuluva vakuutusyhtiö. Yhtiön pääkonttori on Tukholman Södermalmilla Folksamhusetin tornitalossa. Folksam aloitti toiminnan Suomessa vuonna 2009, jolloin se hankki enemmistöosuuden Aktia vahinkovakuutuksesta. Vuonna 2013 tytäryhtiön nimi muuttui Folksam Vahinkovakuutus Osakeyhtiöksi.


title: Khameleon

text: Khameleon on fiktiivinen hahmo Mortal Kombat -pelisarjassa. Hahmo esiintyi ensimmäisen kerran salaisena hahmona -pelissä. Khameleon on esiintynyt myös -pelissä.


title: Khameleon

text: Khameleon on Outworldilainen nainen, jonka kotirealm Zaterra yhdistyi Outworldin kanssa. Khameleon on naispuolinen versio Reptilesta ja viimeinen lajiaan hänen lajinsa kohdattua melkein sukupuuton Shao Kahnin toimesta. Khameleon yritti saada Reptilen puolelleen, mutta Reptile päätti palvella Shao Kahnia.


title: Djiboutin sisällissota

text: Djiboutin sisällissota oli vuosina 1991–1994 käyty sisällissota Djiboutin hallituksen ja Front pour la restauration de l'unité et de la démocratie -liikkeen (FRUD) välillä. Yhteenotot päättyivät osapuolten välisellä sopimuksella vuonna 1994, mutta FRUD-liikkeen sirpaleryhmä FRUD - AD jatkoi pienimuotoista vastarintaa, joka johti jälleen yhteenottoihin vuosina 1999–2000.


title: Djiboutin sisällissota

text: Entinen Ranskan siirtomaa Djibouti itsenäistyi vuonna 1977. Maan kaksi suurinta etnistä ryhmää ovat afarit ja somalit. Somalien kaksi klaania, issat ja gadabousit, muodostavat maan väestön enemmistön ja heitä asuu pääosin maan eteläosassa afarien asuttaessa pohjoista. Djiboutin ensimmäinen presidentti Hassan Gouled Aptidon oli taustaltaan issa ja hän suosi hallinnossaan heitä. Vuonna 1981 oppositiopuolueet kiellettiin ja eri oppositioryhmittymät perustivat lopulta FRUD-liikkeen vuonna 1991. FRUD-liikkeen jäsenet olivat taustaltaan pääosin afareja ja liike aloitti hyökkäykset Djiboutin hallintoa vastaan marraskuussa 1991.


title: Djiboutin sisällissota

text: Marraskuun puoliväliin mennessä FRUD oli vallannut kaksi kaupunkia Djiboutin pohjoisosassa. Djiboutin hallitus reagoi tähän pyytämällä apua Ranskasta ja 27. marraskuuta presidentti ilmoitti, että jonkinlaisista muutoksista järjestelmään tehtäisiin kansanäänestys. Kapinallisia hallitus väitti ulkomaalaisiksi sotilasjoukoiksi. Ranska ilmoitti lähettävänsä pohjoiseen sotilastarkkailijoita varmistamaan, että Djiboutin alueelle ei tulisi ulkomaalaisia sotilasjoukkoja. FRUD julisti joulukuussa tulitauon tarkkailijoiden päästämiseksi alueelle. Ranskan rooli kasvoi myös sen edustajien neuvoteltua molempien osapuolien kanssa. Edistysaskelia sodan ratkaisemiseksi otettiin vuonna 1992, kun Djibouti vapautti vangitun FRUD:in jäsenen Abbate Ebo Adoun. FRUD oli pitänyt tätä neuvottelujen aloittamisen ehtona. Neuvottelujen tuloksena saatiin aikaan aselepo helmikuussa 1992 ja maahan tuli ranskalaisia rauhanturvaajia. Maassa otettiin myös käyttöön useammat puolueet sallinut perustuslaki, mutta kun vaalit järjestettiin vain kahden oppositiopuolueen oli sallittu rekisteröityä. Väkivaltaisuudet alkoivat jälleen marraskuussa 1992 ja ranskalaiset rauhanturvaajat vetäytyivät. Huhtikuussa 1994 FRUD jakautui kahtia neuvotteluja ja rauhaa ajaneen Ahmed Ougoureh Kiblen kannattajien ja sodan jatkamista halunneen Ahmed Dinin välillä. Kiblen kannattajat neuvottelivat hallituksen kanssa ja saivat kesäkuussa 1994 aikaan sopimuksen, jolla tehtiin mahdolliseksi FRUD:in osallistuminen politiikkaan. Tätä sopimusta seurasi rauhansopimus joulukuussa, jonka mukaan FRUD sai paikkoja maan hallinnossa.


title: Djiboutin sisällissota

text: Ahmed Dinin kannattajat eli FRUD - AD jatkoi sopimusta seuranneiden muutaman vuoden ajan pienimuotoista vastarintaa. Tilanne kuitenkin kiristyi Eritrean ja Etiopian rajakiistoista syttyneen sodan myötä vuonna 1998. Eritrea syytti Djiboutia Etiopian tukemisesta ja vastauksena tähän Djibouti lähetti sotilaitaan maan Eritrean vastaiselle rajalle pohjoiseen. Alue oli myös FRUD - AD:n kannattajien tukialuetta ja liike teki iskun armeijan tukikohtaan vuoden 1999 puolella ja vaati sen jälkeen neuvotteluja hallituksen kanssa. Toukokuussa samana vuonna presidentti Gouled Aptidon erosi ja asetti seuraajakseen sukulaispoikansa Ismail Omar Gellehin. Vallanvaihto vähensi jännitteitä ja 7. huhtikuuta vuonna 2000 FRUD - AD ja hallitus päätyivät sopimukseen keskenään. FRUD - AD:n joukot liitettiin Djiboutin armeijaan samalla, kun muut Djiboutin joukot vetäytyivät pohjoisesta. Samalla uudistettiin maan poliittista järjestelmää.


title: RN Giovanni Bausan

text: RN Giovanni Bausan () oli Italian kuninkaallisen laivaston panssarikansiristeilijä, joka oli 1880-luvun puolivälissä suunniteltu ja valmistettu Englannissa Sir W G Armstrong Mitchell & Co:n Elswickin telakalla. Valmistunut alus otettiin palvelukseen toukokuussa 1885. Se oli Regia Marinan ensimmäinen panssarikansiristeilijä ja alusta käytettiin muun muassa Italiassa valmistettujen Etna-luokan alusten suunnittelun lähtökohtana. "Giovanni Bausanin" piti suunnitelmien mukaan olla taistelulaivojen tuhoaja ja siten sen pääaseina oli kahden 10 tuuman tykin muodostama patteri, joilla kyettiin läpäisemään paksumpikin panssarointi. Aluksen suunnitteluheikkousten vuoksi se ei kuitenkaan kyennyt toimimaan suunnitellussa tehtävässään.


title: RN Giovanni Bausan

text: Alus palveli useaan otteeseen ulkomailla. Se osallistui Eritrean valtaukseen 1887-1888 Regia Marinan laivasto-osaston lippulaivana. Alus osallistui myös Venezuelan kriisiin 1902-1903 yhdessä brittiläisten ja saksalaisten sotalaivojen kanssa. Italian-Turkin sodassa 1911-1912 alus tuki tykeillään Pohjois-Afrikassa olleita maajoukkoja. Ensimmäisen maailmansodan alettua alus siirrettiin toisarvoisiin tehtäviin aluksi vedenpuhdistukseen ja sitten vesilentokoneiden emälaivaksi. Sodan aikana alus riisuttiin aseista ja se myytiin pian sodan jälkeen maaliskuussa 1920 romutettavaksi.


title: RN Giovanni Bausan

text: Alus tilattiin Englannista Sir W G Armstrong Mitchell & Co:n Low Walkerin telakalta. George Rendellin suunnitteleman aluksen köli laskettiin 24. elokuuta 1882 telakkanumerolla 453 ja alus laskettiin vesille 15. joulukuuta 1883. Alus liitettiin laivastoon 9. toukokuuta 1885.


title: RN Giovanni Bausan

text: Alus aloitti 21. toukokuuta matkansa Italiaan liittyäkseen Regia Marinan vakinaisessa palveluksessa olevaan laivueeseen (). Vuosina 1887-1888 alus osallistui Eritrean valtaukseen ollen pääosan ajasta Punaisenmeren laivueen lippulaivana. Sotatoimien päätyttyä alus oli pääosan ajasta Amerikassa vieraillen muun muassa vuonna 1892 New Yorkissa ollen ensimmäinen ulkomainen sotalaiva, joka korjataan Brooklynin laivastontelakalla. Vuonna 1899 aluksen 5,9 tuuman tykit vaihdettiin QF kuuden tuuman tykkeihin.


title: RN Giovanni Bausan

text: Vuoden 1902 lopulla Venezuelan kriisissä "Giovanni Bausan" oli Venezuelan aluevesillä osana kansainvälistä laivasto-osastoa, joka esti Venezuelan meriliikenteen maan kieltäydyttyä ulkomaisten lainojen maksusta. Regia Marinan osastoon kuuluivat lisäksi "Elba" ja "Carlo Alberto". Vuotta myöhemmin "Giovanni Bausan", "Etna" ja "Dogali" edustivat Italiaa New Yorkissa kansainvälisessä laivastokatselmuksessa, joka järjestettiin Chicagossa pidettyjen Kolumbuksen maailmannäyttelyn avaijaisissa. Maailmannäyttely järjestettiin Kolumbuksen Amerikan löytämisen 400-vuotistilaisuutena.


title: RN Giovanni Bausan

text: Alus palasi vuonna 1904 Italiaan, jossa se siirrettiin reserviin. Kaksi aluksen kuuden tuuman tykkiä poistettiin. Aluksen tehtävät siirrettiin syyskuussa 1905 valmistuneelle panssariristeilijä "Francesco Ferrucciolle". Vuodesta 1905 alkaen "Giovanni Bausan" oli lämmittäjien ja mekaanikkojen koululaivana aina Italian-Turkin sodan alkamiseen vuonna 1912. Alus palautettiin palvelukseen Kyrenaikan laivueen lippulaivana, missä tehtävässä se tulitti tykeillään maajoukkojen tukena maakohteita. Sotatoimien päätyttyä alus palasi toisarvoisiin tehtäviin vedenpuhdistusaluksena. Alukselle asennettiin neljä tislaamoa, jotka tuottivat 200 tonnia puhdasta vettä vuorokaudessa. Tehtävässä alus oli aina ensimmäisen maailmansodan alkuun.


title: RN Giovanni Bausan

text: Italian maavoimien tykistön tarpeen vuoksi aluksen kymmenen tuuman sekä kaksi kuuden tuuman tykkiä siirrettiin vuonna 1915 maihin. Myöhemmin sodan aikana loputkin aluksen aseista poistettiin ja se siirrettiin Brindisiin vesilentokoneiden emälaivaksi. Alus poistettiin palveluksesta 1919 ja se myytiin romutettavaksi maaliskuussa 1920.


title: FS Le Hardi (1938)

text: Le Hardi oli Ranskan laivaston 1938 vesille laskettu Hardi-luokan hävittäjä.


title: FS Le Hardi (1938)

text: Alus tilattiin Nantesista Atelier et Chantiers de la Loirelta. Sen köli laskettiin 20. toukokuuta 1936 ja alus laskettiin vesille 4. toukokuuta 1938. Alus oli koeajoissa heinäkuussa ja marraskuussa 1939, mutta sitä ei liitetty laivastoon ennen Ranskan antautumista kesäkuussa 1940. Sotatoimien päätyttyä Ranskassa alus siirrettiin Touloniin.


title: FS Le Hardi (1938)

text: Marraskuussa 1942 Saksan miehitettyä Vichyn Ranskan "Le Hardin" miehistö upotti aluksensa laivaston mukana Toulonissa. Regia Marina nosti aluksen hylyn korjattavaksi ja se liitettiin Italian laivastoon nimellä "FR 37". Korjaustyöt olivat edelleen kesken Italian antautuessa liittoutuneille syyskuussa 1943. Saksa miehitti aluksen Savonassa ja sen miehistö upotti aluksensa Genovassa huhtikuussa 1945.


title: Merhawi Kudus

text: Merhawi Kudus Ghebremedhin (s. 23. tammikuuta 1994 Asmara) on eritrealainen maantiepyöräilijä. Hän aloitti ammattilaisuransa MTN-Qhubeka-joukkueessa 2014, ja edusti samaa tallia, nimeltään sittemmin Dimension Data, vuoteen 2018. Kaudesta 2019 alkaen hän ajaa Astana Teamissa.


title: Merhawi Kudus

text: Lähteet: Cyclingarchives. Pro Cycling Stats


title: Jugoslavian kuninkaallinen laivasto

text: Jugoslavian kuninkaallinen laivasto () oli Jugoslavian kuningaskunnan asevoimien merialueiden puolustuksesta vastannut puolustushaara. Se luotiin 1918 perustettaessa Serbien, Kroaattien ja Sloveenien kuningaskunta, joka muutettiin 1929 Jugoslavian kuningaskunnaksi. Laivasto lakkautettiin Saksan vallattua maan huhtikuussa 1941.


title: Jugoslavian kuninkaallinen laivasto

text: Itävalta-Unkarin hajotessa ensimmäisen maailmansodan lopulla muodostui 1. joulukuuta 1918 Balkanille uusi valtio Serbien, kroaattien ja sloveenien kuningaskunta. Perustettu valtio vaati itselleen merkittävää osaa Itävalta-Unkarin laivastosta.


title: Jugoslavian kuninkaallinen laivasto

text: Italia pyrki kuitenkin estämään uuden merimahdin muodostumista Adrianmerelle ja painosti ympärysvaltioita jakamaan Itävalta-Unkarin laivaston kaluston voittajien kesken. Jako toteutettiin Italian esityksen mukaan syyskuussa 1919 Saint Germaine en Layen sopimuksella ja siten ainoastaan joitakin aluksia siirtyi Jugoslavian kuningaskunnalle. Vasta muodostettu laivasto vastaanotti yhden vanhentuneen taistelulaivan, kaksitoista torpedovenettä, neljä miinanraivaajaa, neljä panssaroitua jokimonitoria sekä joukon apualuksia. Alukset luovutettiin maaliskuusta 1921 alkaen. Laivaston kalusto lisääntyi edelleen 1920-luvulla hankittaessa Saksan keisarikunnan laivaston käytöstä poistetusta kalustosta kuusi M-luokan miinanraivaajaa 20. heinäkuuta 1921 ja risteilijä "SMS Niobe" vuonna 1926.


title: Jugoslavian kuninkaallinen laivasto

text: Vuonna 1922 hyväksyttiin ensimmäinen laivasto-ohjelma, jonka mukaan laivastoon tulisi kuulua 24 hävittäjää ja yhtä monta sukellusvenettä. Näiden lisäksi laivastoon tulisi kuulua suuri määrä miinanraivaajia ja vesilentokoneita.


title: Jugoslavian kuninkaallinen laivasto

text: Akselivaltojen valmistautuessa hyökkäykseen vuonna 1941 laivastoon kuuluivat ainoastaan koulutuskäyttöön soveltuva Saksasta ostettu risteilijä, vasta hankittu laivueenjohtaja ja kolme hävittäjää, vesilentokoneiden emälaiva, neljä modernia sukellusvenettä sekä kymmenen modernia moottoritorpedovenettä. Vanhentuneita aluksia oli runsaasti kuten kuusi torpedovenettä, kuusi miinanraivaajaa, neljä miinalaivaa, neljä jokimonitoria sekä apualuksia.


title: Ramona Bachmann

text: Ramona Bachmann (25. joulukuuta 1990, Malters, Sveitsi) on sveitsiläinen jalkapalloilija. Hän pelaa malmölaisessa FC Rosengårdissa. Hänen pelipaikkansa on hyökkääjä.


title: Ramona Bachmann

text: Bachmann aloitti ammattilaisuransa 2006 luzernilaisessa FC Luzern Frauenissa, mutta siirtyi 2007 Umeå IK:hon, jossa pelasi vuoteen 2009 asti. Vuonna 2009 hänet valittiin Sveitsin parhaaksi naisjalkapalloilijaksi. Hänet valittiin ensimmäisenä WPS:n ulkomaalaisten varaustilauksessa Atlanta Beatiin, jossa pelasi yhden vuoden. Bachmann palasi takasin Umeå:hon yhdeksi vuodeksi. Kauden päätteeksi hänet valittiin Damallsvenskanin parhaaksi pelaajaksi. Vuonna 2012 hän siirtyi nykyiseen seuraansa Rosengårdiin.


title: Ramona Bachmann

text: Bachmann on edustanut Sveitsin maajoukkuetta muun muassa alle 19-vuotiaiden EM-kilpailuissa 2009, jossa hänet valittiin turnauksen parhaaksi pelaajaksi. Hän edusti Sveitsiä myös Naisten MM-kilpailuissa 2015.


title: Avalon (elokuva)

text: Avalon on yhdysvaltalainen draamaelokuva vuodelta 1992. Sen on käsikirjoittanut ja ohjannut Barry Levinson, ja se on aikajärjestyksessä kolmas hänen neliosaisesta ”Baltimore-sarjastaan”, jonka muut elokuvat ovat "Svengijengi vauhdissa jälleen" (1982), "Peltiheikit" (1987) ja "Liberty Heights – vapauden rajat" (1999).


title: Avalon (elokuva)

text: "Avalon" kertoo juutalaisen siirtolaisperheen sopeutumisesta 1950-luvun yhteiskunnallisiin muutoksiin, kuten televisioon, autoihin, lähiöasumiseen ja uudenlaisiin kasvatusmenetelmiin. Elokuvan nimi tulee baltimorelaislähiön nimestä, joka taas on peräisin kuningas Arthurin legendan Avalonista.


title: Avalon (elokuva)

text: "Avalon" tuotti Oscar-ehdokkuudet parhaasta alkuperäiskäsikirjoituksesta (Levinson), musiikista (Randy Newman), kuvauksesta (Allen Daviau) ja puvustuksesta (Gloria Gresham). Writers Guild of America palkitsi Levinsonin käsikirjoituksen vuoden parhaana. "Avalon" oli Golden Globe -ehdokkaana vuoden parhaaksi draamaelokuvaksi.


title: Fenyylielohopea-asetaatti

text: Fenyylielohopea-asetaatti (CHOHg) on elohopean organometalliyhdisteisiin kuuluva orgaaninen yhdiste. Yhdistettä voidaan käyttää sienimyrkkynä, säilöntäaineena maaleissa ja kosmetiikassa, muiden organoelohopeayhdisteiden valmistukseen ja katalyyttinä.


title: Fenyylielohopea-asetaatti

text: Huoneenlämpötilassa fenyylielohopea-asetaatti on valkoista kiteistä ainetta. Fenyylielohopea-asetaatti todennäköisesti esiintyy monomeerisina molekyyleinä kiinteässä olomuodossa, mutta elohopeaionin ja happiatomin välistä Van der Waalsin etäisyyttä lyhyempi sidospituus, viittaa siihen että molekyylien välillä on voimakkaita vuorovaikutuksia. Monet yhdisteen johdannaisista esiintyvätkin dimeereinä. Yhdiste liukenee niukasti veteen ja paremmin orgaanisiin liuottimiin kuten etanoliin, etikkahappoon, asetoniin ja bentseeniin.


title: Fenyylielohopea-asetaatti

text: Fenyylielohopea-asetaatti ei ole yhtä myrkyllistä kuin epäorgaaniset elohopeayhdisteet, mikä johtuu siitä, että siitä muodostuu ihmisen elimistössä hyvin niukkaliukoista fenyylielohopeakloridia. Sen LD-arvo rotalle on 22 mg/kg.Yhdisteelle altistumisesta voi kuitenkin aiheutua syövytysvammoja iholle, limakalvoille ja silmille. Fenyylielohopea-asetaatti on hyvin myrkyllistä vesieliöille ja kertyy ravintoketjussa.


title: Fenyylielohopea-asetaatti

text: Fenyylielohopea-asetaattia syntetisoidaan elohopea-asetaatin etikkahappoliuoksen ja bentseenin välisellä reaktiolla. Reaktiossa käytetään huomattavaa bentseeniylimäärää, jotta vain yksi bentseenin vedyistä korvautuisi elohopealla. Polymerkuroidut tuotteet ovat niukkaliukoisempia kuin fenyylielohopea-asetaatti ja erotetaan kiteyttämällä. Lopuksi tuote eristetään tislaamalla reagoimaton bentseeni ja etikkahappo pois.


title: Fenyylielohopea-asetaatti

text: Fenyylielohopea-asetaattia on käytetty fungisidina siementen käsittelyyn ja myös lehdille siroteltavana valmisteena. Lisäksi sitä voidaan käyttää säilöntäaineena maaleissa. EU:n alueella yhdisteen käyttö on sallittua säilöntäaineena silmämeikeissä ja meikinpoistoaineissa, mutta Suomessa ei ole markkinoilla yhdistettä sisältäviä tuotteita. Fenyylielohopea-asetaattia käytetään myös muiden organoelohopeayhdisteiden kuten fenyylielohopeakloridin, -nitraatin ja -boraatin valmistamiseen sekä katalyyttinä polyuretaanivaahtojen valmistuksessa.


title: Elfmania

text: Elfmania on suomalaisen Terramarquen kehittämä beat ’em up -videopeli, jonka Renegade julkaisi Amigalle vuonna 1994. Peli oli Terramarquen ensimmäinen, mutta jäi myös viimeiseksi, sillä Terramarque ja Bloodhouse päättivät fuusioitua vuonna 1995 muodostaen Housemarquen.


title: Elfmania

text: "Elfmania" ei myynyt odotusten mukaisesti, ja sille suunniteltu lisälevy jouduttiin perumaan. Peli sai kuitenkin myönteisiä arvioita maailmalla.


title: AMIN Worldwide

text: Advertising and Marketing International Network (AMIN) on itsenäisten mainostoimistojen kansainvälinen yhteistyöverkosto. Sen jäsenet toimivat Pohjois- ja Etelä-Amerikassa, Euroopassa, Afrikassa, Lähi-Idässä ja Tyynenmeren alueella.


title: AMIN Worldwide

text: Suomalaisista mainostoimistoista AMINiin kuuluu Zeeland Family.


title: AMIN Worldwide

text: AMIN perustettiin Yhdysvalloissa vuonna 1932 jakamaan pienten ja keskisuurten mainostoimistojen resursseja tutkimuksen ja median osalta. Nykyisin verkostossa ja kansainvälisessä yhteistyössä on mukana yli 50 toimistoa 30 maassa.Jäsenverkostoon kuuluu yhteensä 90 toimipaikkaa ja yli 3 000 ammattilaista.


title: AMIN Worldwide

text: Euroopassa AMIN on edustettuna 21 maassa.


title: Cassandra Cain

text: Cassandra Cain on sarjakuvahahmo, joka esiintyy DC Comicsin julkaisemissa Batman-sarjakuvissa. Cassandra on yksi Batgirlin nimellä esiintyneistä hahmoista. Hänen vanhempansa ovat Cain ja Lady Shiva, mutta myöhemmin Bruce Wayne adoptoi hänet tyttärekseen. Hahmo esiintyi ensimmäisen kerran Batman-lehden numerossa #567 (heinäkuu 1999). Cassandra on käyttänyt myös alter egoa Black Bat.


title: Supreme Snowboarding

text: Supreme Snowboarding (myös nimellä Boarder Zone) on suomalaisen Housemarquen kehittämä lumilautailupeli, jonka Infogrames julkaisi Windowsille vuonna 1999. Pelistä tuli ensimmäinen suomalainen yli miljoona kappaletta myynyt videopeli. Peliä myytiin myös Kellog’s-muropakettien kylkiäisenä, mikä nosti myyntimäärän yli 1,5 miljoonaan kappaleeseen.


title: Supreme Snowboarding

text: Pelistä oli kehitteillä käännös Sega Dreamcastille, mutta julkaisu peruuntui.


title: Supreme Snowboarding

text: Pelissä on 15 rataa, joista yhdeksän syöksylaskemista varten ja kuusi temppuilemiseen. Radat on jaettu kolmelle eri vaikeustasolle. Pelissä on kuusi hahmoa omine vahvuuksineen ja heikkouksineen.


title: The Reap

text: The Reap on suomalaisen Housemarquen kehittämä isometrisestä kuvakulmasta kuvattu shoot ’em up -videopeli, joka on saanut insiraationsa "Zaxxonista". Take-Two Interactive julkaisi sen PC:lle vuonna 1997.


title: The Reap

text: Pelaaja pelaa alien-palkkasoturilla, jonka tarkoituksena on hävittää ihmiset maapallolta. Peli on kuvattu isometrisestä kuvakulmasta, ja peliruutu vierii eteenpäin viistossa kuvakulmassa. Pelissä on neljä erilaista pelialuetta.


title: The Reap

text: Housemarquen toimitusjohtajan Ilari Kuittisen mukaan "The Reap" edustaa yrityksen pelikehitysfilosofiaa täydellisesti: Housemarque ”ammentaa arcadehistorian hämäristä” heille tärkeitä pelejä, joihin he yrittävät tuoda jotain uutta. Inspiraation lähteenä "The Reapiin" oli käytetty paitsi "Zaxxonia", myös Neo-Geolle julkaistua "Viewpointia".


title: The Reap

text: "The Reap" julkaistiin osana suomalaisen Tripot-kolikkopeliautomaatin pelivalikoimaa vuonna 1998.


title: The Reap

text: "Pelit"-lehden arviossa Kimmo Veijalainen antoi "The Reapille" 85 pistettä sadasta. Hän kehui pelin grafiikkaa ja pelattavuutta, mutta totesi, että pelistä ei ole ”lajityyppinsä uudistajaksi”.


title: Musta pyramidi

text: Musta pyramidi on Egyptin 12. dynastian faarao Amenemhet III noin 1820 eaa. rakennuttama pyramidi Dahshurissa. Nimensä pyramidi on saanut Niilin mudasta valmistettujen, ilmakuivattujen tiiliensä tummasta väristä. Pyramidi oli 78 metriä korkea ja 195 metriä leveä, ja se oli aikoinaan keskivaltakunnan suurin rakennus. Se rakennettiin kuitenkin maalle, joka ei kyennyt kannattelemaan sitä, joten työt jätettiin kesken. Jo pystytetty graniittisarkofagi jäi tyhjäksi, ja faarao rakensi uuden pyramidin Hawaraan. Rakennus menetti aikojen kuluessa suojaavan kalkkikivipinnoituksensa ja alkoi raunioitua.


title: Kylpyhuonesauna

text: Kylpyhuonesauna on rakenteeltaan erillinen sauna, joka on tavallisia saunaratkaisuja pienempi ja helpompi vaihtoehto. Pieneenkin kylpyhuoneeseen voi saada saunan, sillä kylpyhuonesauna vie kylpyammeen verran tilaa. Kylpyhuonesaunan runko on suunniteltu kestämään kylpyhuoneen olosuhteissa. Kylpyhuonesaunan seinien rakenteet ovat veden-, kosteuden- ja lämmöneristävästä materiaalista valmistettua erikoislevyä. Kylpyhuonesaunan ulkoseiniä voidaan hyödyntää myös suihkuseininä.


title: Kylpyhuonesauna

text:
Kylpyhuonesaunoista on saatavissa myös kokoontaittuva versio, joka säästää tavallista kylpyhuonesaunaa enemmän tilaa. Kokoontaitettava kylpyhuonesauna vie tilaa vain, kun se on käytössä. Muutoin saunan voi taittaa pieneksi, jolloin lattiapinta-alan voi hyödyntää esimerkiksi kuivaustelineelle tai silityslaudalle. Kokoontaitettava kylpyhuonesauna sopii myös liikuntarajoitteisille. Saunasta voi nauttia pyörätuolissa, sillä kylpyhuonesaunaan suunniteltu kiuas tuo tasaiset löylyt alhaalta ylös asti. Tällöin löylyistä voi nauttia alalauteillakin, jos kiipeäminen ylälauteille on vaikeaa.
Harvia tarjoaa kolmenlaisia kylpyhuonesaunoja, jotka ovat Sirius, Capella ja SmartFold. Sirius- ja Capella-kylpyhuonesaunat ovat tavallisia kylpyhuonesaunoja. Molemmissa malleissa on käytetty paljon lasipintaa, joka tuo avaruutta kylpyhuoneeseen. Capella-kylpyhuonesaunassa on lisäksi liukuovet, jotka säästävät tilaa.
Kokoontaitettava SmartFold on palkittu Goldenwave-palkinnolla.


title: Andrew Linzey

text: Andrew Linzey (s. 1952) on anglikaanipastori, kirjailija ja eläinten oikeuksien kristitty puolestapuhuja. Hän on erityisen tunnettu eläinteologiaa koskevasta kirjallisuudestaan. Linzeyllä oli ensimmäisenä maailmassa etiikan, teologian ja eläinten hyvinvoinnin professuuri. Hän on Oxfordin eläineettisen keskuksen perustaja ja johtaja.


title: Andrew Linzey

text: Linzey on opiskellut teologiaa Lontoon King's Collegessa ja Cardiffin University Collegessa. Hän kirjoitti jo opiskeluaikanaan teoksen eläinteologiasta, joskaan eläinteologia-termi ei ollut vielä tuolloin käytössä. Kirja oli nimeltään "Animal Rights: A Christian Assessment", ja se ilmestyi vuonna 1976. Linzey väitteli teologian tohtoriksi vuonna 1986 Karl Barthin käsityksestä ihmisten ja muiden luotujen suhteesta. Vuonna 1992 perustettiin teologian, etiikan ja eläinten hyvinvointitutkimuksen professuuri Oxfordin yliopistoon eläinsuojelujärjestöjen rahoituksella, ja Linzey piti virkaa hallussaan vuosina 1992 - 2006. Virka oli ensimmäinen laatuaan maailmassa. Linzey on lisäksi Oxfordin yliopiston teologisen tiedekunnan jäsen, Winchesterin yliopiston kunniatohtori, Chicagon Saint Xavierin yliopiston erityisprofessori sekä Indianan Graduate Theological Foundation -yhdistyksen ensimmäinen eläinetiikan professori.


title: Andrew Linzey

text: Linzey on Oxfordin eläineettisen keskuksen perustaja ja johtaja. Hän perusti keskuksen, jotta huoli eläinten hyvinvoinnista tuotaisiin akateemiseen keskusteluun.


title: Andrew Linzey

text: Linzey on kirjoittanut tai toimittanut yli kaksikymmentä kirjaa ja yli sata artikkelia, jotka liittyvät eläinten hyvinvointiin ja oikeuksiin. Hän on kirjoittanut myös muista aiheista, kuten sodasta, väkivallasta, lasten oikeuksista ja homoseksuaalien asemasta. Linzey kuitenkin kokee, ettei eläinten oikeuksia puolustavia ihmisiä ole vielä tarpeeksi, minkä takia hänet on ikään kuin pakotettu keskittymään eläinteologiaan.


title: Andrew Linzey

text: Linzeyn kirjoitustyylin on kuvattu olevan ”jotakin akateemisen tutkimuksen ja lukijoita puhuttelevan saarnan väliltä", ja hänen on huomioitu käyttävän paljon tunneperäisiä ilmauksia kirjoituksissaan.


title: Andrew Linzey

text: 1990-luvulla Linzey kehitti eläinten oikeuksiin liittyvälle teologialle oman termin, eläinteologian. Linzey ei kuitenkaan pidä eläinteologiana kaikkea eläimiin liittyvää teologista tutkimusta, vaan hänestä sillä on aina eettinen sisältö. Linzey sanoo, että nykyaikana tarvitaan kipeästi uutta teologiaa, joka antaa äänen eläinten asialle.


title: Andrew Linzey

text: Linzey ajattelee, että Jumala loi eläimet itsenäisiä päämääriään varten, ei ihmisten ruoaksi tai käyttötavaraksi. Tätä hän perustelee ennen kaikkea Raamatun luomiskertomuksella, jossa kaikki luodut kuvataan kasvissyöjiksi ja elämään sopusoinnussa keskenään (1. Moos. 1:29). Vasta syntiinlankeemuksen jälkeen Jumala antoi ihmisille luvan syödä eläimiä, mutta tuon luvan antamista Linzey pitää välttämättömyytenä ihmisten syntisyyden edessä tai heidän ravitsemuksellisten tarpeidensa kannalta. Eläinten syöminen on siis Linzeyn mielestä ikään kuin luvallinen paha. Nykyään länsimaissa elävillä ihmisillä ei kuitenkaan hänen mukaansa ole syytä syödä eläimiä.


title: Andrew Linzey

text: Syntiinlankeemuksen kautta eläimet menettivät kykynsä erottaa oikean ja väärän toisistaan, mutta ihmisillä tuo kyky säilyi. Niinpä eläimet kuuluvat yhä ihmisten moraalisen vastuun piiriin.


title: Andrew Linzey

text: Linzey on tutkinut monipuolisesti Jeesus Nasaretilaisen ruokavaliota. Hän kirjoittaa, että Jeesus tuskin oli vegetaristi saati vegaani, mutta hän uskoo sen johtuvan Palestiinan maantieteellisestä haastavuudesta proteiinin saannin suhteen.


title: Andrew Linzey

text:
Jumalan kuvana toimimisen Linzey ottaa erityisen vakavasti. Hän ajattelee, että ihmisten toimiminen Jumalan kuvana ja maailman hallitsijana tarkoittaa ennen kaikkea suojelevaa hallitsemista ja välittävää suhdetta kanssaluotuihin. Yksi Jumalan keskeisimmistä ominaisuuksista on rakkaus kaikkia tämän luomia olentoja kohtaan, ja siksi Jumalan kuvaksi luodun lajin osoitettava samaa rakastavaa huolenpitoa kaikkia luotuja kohtaan. Eläinten oikeuksien edistäminen on Linzeylle palaamista Jumalan alkuperäiseen suunnitelmaan.
Vuonna 1999 Linzeyn koira kuoli. Tuolloin hän alkoi kirjoittaa myös eläinten pelastumisesta. Linzeyn mielestä olisi täysin logiikan vastaista, jos vain ihmiset voisivat päästä taivaaseen. Linzey huomauttaa, että Raamatussa koko luomakunnan kerrotaan odottavan poispääsyä katoavaisuuden orjuudesta ja muusta kärsimyksestä (Room. 8:18–24). Hän korostaa, että myös eläimet voivat kärsiä ja niitä voidaan vahingoittaa, eli toisin sanoen myös ne kuuluvat siihen kärsivään luomakuntaan, joka odottaa poispääsyä ja voi täten pelastua. Linzey pohtii myös, miksi Jumala olisi ylipäätään luonut kaikki lajit, jos hänen aikomuksenaan olisi pelastaa pelkät ihmiset.


title: Andrew Linzey

text: Linzey on hätkähdyttänyt monia kristisoimalla sekä eläinoikeusjärjestöjä että kirkkoa. Hänen eläinoikeusjärjestöihin kohdistuva kritiikkinsä koskee lähinnä niihin kuuluvien ihmisten asenteita. Linzey kirjoittaa monien eläinoikeusihmisten olevan ylimielisiä, mustavalkoisia ja vailla rationaalisuutta. Hän ajattelee, ettei kukaan voi kuvitella olevansa muita ylempänä.


title: Andrew Linzey

text: Linzey tuomitsee myös eläinoikeuksien nimissä tehdyt laittomuudet. Linzeyn mielestä ajatus "eläinoikeusväkivallasta" on täysin ristiriitainen: eläinaktivistit puhuvat itsensä pussiin, mikäli he haluavat edistää eläimet huomioivaa lainsäädäntöä rikkomalla lakia. Eläinten oikeuksien edistäminen on Linzeyn mielestä moraalisen ajattelun jatke, joka ulottuu kaikkiin eläviin olentoihin – myös ihmisiin. Eläinoikeuksia ei siis voida edistää, mikäli samalla tullaan talloneeksi ihmisoikeuksia.


title: Andrew Linzey

text: Linzeyn mielestä kirkko ei täytä eläimiin kohdistuvia velvollisuuksiaan, vaan se jättää eläimet täysin liturgian ulkopuolelle. Kirkko voisi hänen mielestään näyttää esimerkkiä eläinten oikeuksien edistämiseen muun muassa huomioimalla eläimet paremmin yhteisessä rukouksessa, ja siunaamalla niitä. Linzeyn mukaan eläimet suljettiin alun perin pois kristillisestä traditiosta tarkoituksella. Tämä johtui kristinuskon syntyä ympäröineestä kulttuurista, jossa eläinten palvominen oli yleistä. Kristityt pelkäsivät, että pienikin eläimiin kohdistuva liturginen huomio olisi aiheuttanut helposti vaihtoehtoisen ja eläinten palvonnan sallivan kristinuskon synnyn. Eläimet eivät kuitenkaan puuttuneet varhaiskristittyjen ajatuksista. Linzey pystyy nimeämään useita varhaisia kristittyjä, jotka huomioivat eläimet positiivisessa valossa. Linzeyn mukaan nykyinen eläimiä esineellistävä kristinusko johtuu lähinnä Tuomas Akvinolaisesta, joka korosti kirjoituksissaan eläinten mitätöntä asemaa Luojan silmissä.


title: Lena Petermann

text: Lena Petermann (2. helmikuuta 1994, Cuxhaven, Saksa) on saksalainen jalkapalloilija. Hän edustaa seurajoukkuetasolla SC Freiburgia. Aikaisemmin urallaan hän on edustanut UCF Knightsia ja Hamburgeria. Hän on pelannut Saksan maajoukkueessa 16 ottelua ja tehnyt niissä neljä maalia, joista kaksi ensimmäistä MM-kilpailuissa 2015. Hän on voittanut alle 20-vuotiaiden maailmanmestaruuden vuonna 2014.


title: Crazy (Sealin kappale)

text: Crazy on englantilaisen soul-artisti Sealin kappale, hänen "Seal" -debyyttialbumiltaan. Kappaleen ovat tehneet Seal ja Guy Sigsworth ja sen on tuottanut Trevor Horn. Julkaistuna hänen debyyttisinglenään, siitä tuli yksi Sealin isomimmista hiteistä päästen top viiteen Iso-Britannian listoilla, samalla tullen myös hänen ensimmäiseksi top 10 -singleksi Yhdysvalloissa. Kappaletta on siitä asti tulkinnut lukuisat artistit, mukaan lukien Alanis Morissette, jonka versio julkaistiin hänen "" (2005) -albumillaan.


title: Crazy (Sealin kappale)

text: Hard rock -yhtye Talisman coveroi kappaleen albumilleen "Life" (1995) ja power metal yhtyeen Iron Saviorin versio on lisätty bonuskappaleeksi heidän "Condition Red" (2002) -albumilleen.


title: Crazy (Sealin kappale)

text: Brittiläinen heavy metal -yhtye Panic Cell teki kappaleesta cover-version heidän "Fire It Up" (2010) -albumilleen.


title: Crazy (Sealin kappale)

text: Kreikkalainen artisti Helena Paparizou, joka tunnetaan parhaiten vuoden 2005 Euroviisujen voittajana, teki kappaleesta cover-version albumilleen "Iparhi Logos" (2006)


title: Crazy (Sealin kappale)

text: Vuonna 2003 kappaleesta julkaistiin kaksi cover-versiota, joista toinen oli Me First and the Gimme Gimmes punk yhtyeen versio, heidän albumillaan "Take A Break" . Toinen versio oli Mushroomhead metalliyhtyeen versio, heidän "XIII" -albumillaan. Vuonna 2004 Brooklyn Bounce teki kappaleesta cover-version.


title: Crazy (Sealin kappale)

text: Indie rock/pop artisti Brian Eaton teki kappaleesta cover-version hänen "Graphic Nature" (2011) -albumilleen.


title: Crazy (Sealin kappale)

text: Kappaleesta cover-version on myös tehnyt poplaulaja Tal, hänen debyyttialbuminsa "Le droit de rever" deluxe versioon, joka julkaistiin vuonna 2012.


title: Crazy (Sealin kappale)

text: Alanis Morissette teki kappaleesta coverin Gap-yrityksen mainokseen vuonna 2005 ja James Michael tuotti remixin Morissetten versiosta. Kappaleen tuotti alun perin Morissetten pitkäaikainen työtoveri, Glen Ballard. Kappale julkaistiin Morissetten kokoelma-albumilla, "", vuonna 2005.


title: Crazy (Sealin kappale)

text: Singlen musiikkivideon ohjasi Meiert Avis, joka ohjasi myös musiikkivideon Morissetten "Everything" -kappaleeseen. Videossa Morissette kävelee yöllä kaduilla, esittää kappaleen klubilla ja seuraa pakkomielteisesti miestä ja hänen tyttöystäväänsä. Lopulta Morissette kohtaa miehen juhlissa.


title: USS Prichett

text: USS Prichett (runkonumero DD-561) oli Yhdysvaltain laivaston vuonna 1943 vesille laskettu Fletcher-luokan hävittäjä, joka palveli toisessa maailmansodassa. Alus oli nimetty James M. Prichettin (1835-1871) mukaan.


title: USS Prichett

text: Alus tilattiin Seattlestä Washingtonista Seattle-Tacoma Shipbuilding Corporationilta, missä köli laskettiin 20. heinäkuuta 1942. Alus laskettiin vesille 31. heinäkuuta 1943 kumminaan rouva Orville A. Tucker ja otettiin palvelukseen 10. tammikuuta 1944 ensimmäisenä päällikkönään Cecil T. Caulfield.


title: USS Prichett

text: Oltuaan lähes vuoden telakalla, huollossa ja koululaivana, mihin sisältyi laivastoharjoitus maaliskuussa 1969 alus lähti 4. kesäkuuta partiomatkan Vietnamin rannikolle. Alus ei kuitenkaan osallistunut varsinaisiin sotatoimiin ja palasi Yhdysvaltoihin, jossa se siirrettiin tarkastettavaksi 5. joulukuuta. Alus määrättiin 17. joulukuuta palveluksesta poistettavaksi ja lähti San Diegoon, jossa alus poistettiin palveluksesta 10. tammikuuta 1970. Se poistettiin samana päivänä alusluettelosta. Viikkoa myöhemmin alus lainattiin Italialle.


title: USS Prichett

text: Italian merivoimat otti aluksen palvelukseen nimellä "Geniere" runkonumerolla D555. Alus poistettiin palveluksesta vuonna 1975.


title: Antero Kostilainen

text: Antero Kostilainen (s. 2. lokakuuta 1936 Impilahti) on entinen suomalainen jalkapalloilija. Hyökkääjänä pelannut Kostilainen edusti koko uransa, kaudet 1955–1970, Kuopion Palloseuraa Mestaruussarjassa.


title: Antero Kostilainen

text: Kostilainen pelasi 257 sarjaottelua, joissa hän teki 87 maalia.. Hänen aikanaan KuPS saavutti SM-kultaa kausilla 1956, 1958 ja 1966 sekä hopeaa kausilla 1964, 1967 ja 1969. Mestaruuskaudella 1956 hän ei tosin pelannut otteluakaan. KuPS voitti myös Suomen Cupin mestaruuden vuonna 1968. Kostilainen oli tuolloin toinen joukkueensa maalintekijöistä 2–1-voittoon päättyneessä loppuottelussa Kotkan Työväen Palloilijoita vastaan. Kostilainen pelasi KuPSin kanssa myös Euroopan cupissa vuonna 1967 ja Cup-voittajien cupissa vuonna 1969.


title: Antero Kostilainen

text: Suomen maajoukkueissa Kostilainen pelasi yhden B-maaottelun 1962 ja kaksi nuorten maaottelua 1958.


title: Underneath

text: ”Underneath” on kanadalaisen laulaja-lauluntekijä Alanis Morissetten kappale hänen seitsemänneltä studioalbumiltaan "Flavors of Entanglementilta". Se julkaistiin myös kyseisen albumin ensimmäisenä singlenä. Morissette teki kappaleen yhdessä tuottaja Guy Sigsworthin kanssa. Kappale julkaistiin digitaalisesti 15. huhtikuuta 2008. Morissetten mukaan " 'Underneatn' kertoo siitä, kuinka voit muuttaa maailmaa vasta kun olet muuttanut itsesi". Singlelle tehtiin myös musiikkivideo.


title: Pekka Vepsäläinen

text: Pekka Vepsäläinen (s. 27. heinäkuuta 1952, Kuopio) on entinen suomalainen jalkapalloilija. Keskuspuolustajana pelannut Vepsäläinen edusti koko uransa, kaudet 1970–1988, kuopiolaisseuroja Kuopion Palloseura, Kuopion Elo ja Kuopion Pallotoverit.


title: Pekka Vepsäläinen

text: Vepsäläinen kuului jo kaudella 1970 Mestaruussarjassa pelanneen KuPSin kokoonpanoon, mutta ei pelannut tuolloin pääsarjatasolla vielä otteluakaan. Kaudet 1971–1972 hän pelasi Elossa sarjatasoa alempana II divisioonassa (ent. Suomensarja). Kaudet 1973–1980 hän pelasi jälleen KuPSissa ja kaudet 1981–1988 Kopareissa, mistä viimeistä I divisioonassa pelattua kautta lukuun ottamatta kaikki Mestaruussarjassa. Vepsäläinen pelasi 335 Mestarussarjan ottelua, joissa hän teki kuusi maalia. Hänen aikanaan KuPS saavutti SM-kultaa kausilla 1974 ja 1976 sekä hopeaa kausilla 1975, 1977 ja 1979. Koparit puolestaan oli hopealla kaudella 1981. Vepsäläinen pelasi UEFA-cupissa sekä KuPSin että Koparien kanssa ja KuPSin kanssa myös Euroopan cupissa.


title: Pekka Vepsäläinen

text: Suomen maajoukkueissa Vepsäläinen pelasi 13 nuorten maaottelua 1973–1975.


title: Film Artistica Gloria

text: Film Artistica Gloria oli Torinossa vuosina 1913–1919 toiminut italialainen elokuvien tuotantoyhtiö. Se tunnetaan myös nimellä Gloria Films.


title: Film Artistica Gloria

text: Elokuvateatterinomistaja Domenico Cazzulino ja ohjaaja Mario Caserini perustivat osakeyhtiömuotoisen Film Artistica Glorian Torinossa huhtikuussa 1913. Yhtiön toimitusjohtajana työskenteli Cazzulino ja taiteellisena johtajana Caserini. Tekniikasta ja kuvauksesta vastasi Angelo Scalenghe. Ohjaajina ja näyttelijöinä työskentelivät Caserinin lisäksi muun muassa Mario Bonnard, Camillo De Riso, Alberto Degli Abbati, Giuseppe De Liguoro, Amleto Palermi ja Lyda Borelli. Monet heistä olivat aikaisemmin työskennelleet Ambrosio Filmillä.


title: Film Artistica Gloria

text: Gloria Filmsin ensimmäinen menestyselokuva oli Borellin ja Bonnardin tähdittämä melodraama "Ma l’amor mio non muore!" vuonna 1913. Ranskalaisen Pathén levittäminä yhtiön historialliset ja draamaelokuvat saivat suosiota myös ulkomailla. Vuoden 1914 jälkeen Gloria tuotti myös useita komedioita.


title: Film Artistica Gloria

text: Osakeyhtiö hajotettiin vuonna 1916 ja sen studiot myytiin Alfredo Fasolalle, joka seuraavana vuonna vuokrasi ne Bonnardin Electa Filmille. Vuonna 1919 Film Artistica Gloriasta tuli yksi studiot haltuunsa ottaneen Unione cinematografica italiana -konsortion tavaramerkeistä.


title: In Praise of the Vulnerable Man

text: In Praise of the Vulnerable Man on kanadalaisen laulaja-lauluntekijä Alanis Morissetten kappale hänen seitsemänneltä studioalbumilta, "Flavors of Entanglement". Kappaleen on tehnyt Alanis Morissette yhdessä sen tuottajan, Guy Sigsworthin kanssa. Kappale julkaistiin singlenä 18. elokuuta 2008. Single sisältää kappaleen radio editin ja b-puolella kappaleen "Break".


title: Poncarale

text: Poncarale on noin 5 000 asukkaan kaupunki Brescian maakunnassa Lombardiassa.


title: Eikesdalen

text: Eikesdalen on Nessetin kunnassa, Møren ja Romsdalin läänissä, Norjassa sijaitseva laakso.


title: Eikesdalen

text: Eikesdalen on pitkähkö laakso, joka nousee jyrkästi rotkomaisessa kaakkoispään perukassa Aurstaupetissa. Sieltä se jatkuu ylänköalueella, missä vastaan tulee suuri Aursjøen-ylänköjärvi. Laakson pohjoispäätä hallitsee pitkä Eikesdalsvatnet-järvi. Suuri osa laakson ympärillä olevista vuorenhuipuista yltää noin 1 300–1 800 metrin korkeuteen merenpinnan tasosta.


title: Eikesdalen

text:
Laakson ympärillä tai lähettyvillä sijaitsee lähinnä pieniä eristyksiin jääneitä jäätikkölänttejä, jotka sijaitsevat joidenkin korkeiden vuortenhuippujen luona.
Laakson perukalla olevalta Aursjøen-ylänköjärveltä lähtien laakson pohjaa pitkin virtaa Aura-joki, joka on laakson pääuoma. Matkallaan kohti Romsdalsfjordeniin kuuluvaa Langfjorden-vuonoa vesi kulkee Litlevatnetin ja suuren Eikesdalsvatnet-järven kautta. Eikesdalsvatnetin ja vuonon perukan välillä jokiuoman nimi on Eira.


title: Eikesdalen

text: Euroopan kymmenen korkeimman vesiputouksen joukkoon kuuluva Mardalsfossen sijaitsee myös laakson varrella. Se on osa Eikesdalsvatnet-järveen virtaavaa Mardøla-jokea sijaiten noin 2 kilometriä Eikesdalen-kylältä luoteeseen. Vesiputous koostuu kahdesta jyrkästä pudotuksesta, joiden kokonaiskorkeudeksi ilmoitetaan eri lähteissä 657–705 metriä. Vesiputous on esitettynä Nessetin kunnan vaakunassa.


title: Eikesdalen

text: Laakson pohjalla kulkee Fv191-tie, joka tunnetaan myös nimellä Eikesdalsvegen. Laakson pohjoispäässä tie päättyy Eresfjordissa, lähellä vuonon perukkaa. Se kuitenkin risteää Fv660-tien kanssa, joka jatkuu sekä itään että länteen päin Langfjordenille ja Sunndalsfjordenille. Laakson kaakkoispäässä Fv191-tie jatkuu kiertäen idästä ja kääntyen sitten kohti pohjoista, missä se laskeutuu Sunndalsfjordenin perukassa sijaitsevaan Sunndalsøraan. Siellä tieltä on mahdollisuus jatkaa niin itään, länteen kuin pohjoiseen.


title: Ambrosio Film

text: Ambrosio Film oli Torinossa vuosina 1906–1924 toiminut italialainen elokuvien tuotantoyhtiö.


title: Ambrosio Film

text: Arturo Ambrosion ja Alfredo Gandolfin perustama yhtiö toimi aluksi nimellä "Società Ambrosio & C." ja vuodesta 1907 osakeyhtiönä "Società Anonima Ambrosio". Vuodesta 1908 lähtien se valmisti lyhytelokuvia ja vuodesta 1911 kokoillan elokuvia. Niistä tunnetuimpia ovat Luigi Maggin ohjaamat historialliset elokuvat "Pompeijin viimeiset päivät" (1908), "Keisari Nero" (1909) ja "Il granatiere Roland" (1911) sekä Eleuterio Rodolfin uusi "Pompeijin viimeiset päivät" vuodelta 1913. Vuonna 1911 yhtiö sai Torinon maailmannäyttelyssä palkinnon historiallisesta draamasta "Nozze d’oro" ja dokumenttielokuvasta "Perhosten synty". Ambrosio tuotti myös komedioita, uutis-, matkailu- ja opetuselokuvia sekä osallistui elokuvatuotannon käynnistämiseen Venäjällä. Yhtiön suurimpia menestyksiä oli jänittävä melodraama "Leijonat laivassa" (1912) ja se muistetaan myös Eleonora Dusen ainoasta elokuvasta "Cenere" (1916).


title: Ambrosio Film

text: Ensimmäisen maailmansodan puhjettua Ambrosio joutui luovuttamaan studionsa sotateollisuuden käyttöön, ja vuonna 1917 se teki vain yhdeksän elokuvaa. Sodan jälkeen yhtiö yritti palauttaa asemansa kalliilla suurtuotannoilla kuten "La Nave" (1921) ja "Teodora" (1922), mutta ne osoittautuivat taloudellisesti kannattamattomiksi. Arturo Ambrosio jätti yrityksen vuonna 1923 ja vuotta myöhemmin se lakkautettiin. Sitä ennen yhtiö oli ehtinyt tuottaa 1 400 elokuvaa, joista noin kymmenesosa on säilynyt.


title: Jäämyrsky

text: Jäämyrsky ("The Ice Storm") on yhdysvaltalainen draamaelokuva vuodelta 1997. Sen on ohjannut Ang Lee ja käsikirjoittanut James Schamus vuonna 1994 ilmestyneen Rick Moodyn samannimisen romaanin pohjalta. Ironiaa ja satiiria sisältävä draama kuvaa 1970-luvun alun ylemmän keskiluokan esikaupunkielämää ja yhteiskunnallisten muutosten aiheuttamia perheongelmia perheiden vanhempien ja teini-ikäisten lasten kautta. Sekä vanhemmat että lapset tekevät varovaisia kokeiluja seksin ja huumeiden alueella. Tarinan tapahtumapaikka on Connecticutin osavaltiossa sijaitseva New Yorkin esikaupunki New Canaan.


title: Jäämyrsky

text: Elokuvan tapahtuma-aika on vuoden 1973 kiitospäivän viikonloppu. Ben Hood (Kevin Kline) ja vaimonsa Elane (Joan Allen) viettävät hippinuoruutensa jälkeistä porvarillista elämää New Canaanin vauraassa pikkukaupungissa. Ben tapailee naapurin rouvaa Janey Carveria (Sigourney Weaver). 14-vuotias tytär Wendy Hood (Christina Ricci) on herännyt seksuaalisiin kokeiluihin itseään nuorempien Carverin poikien (Elijah Wood, Adam Hann-Byrd) kanssa, isoveli Paul Hood (Tobey Maguire) on eliittikoulussaan ihastunut miljonääriperheen tyttöön, jota lähtee tapaamaan New Yorkiin. Hoodin ja Carverin perheen vanhemmat lähtevät muodikkaaseen parinvaihtoon tähtääville kutsuille, ja lapset jäävät omiin oloihinsa. Alueelle saapuu jäämyrsky, joka on pahempi kuin vuosiin ja jättää jälkensä jokaiseen.


title: Jäämyrsky

text: "Jäämyrsky" ei saanut Oscar-ehdokkuuksia, mutta ohjaaja Lee oli ehdolla Kultaisen palmun saajaksi Cannesin elokuvajuhlilla, jossa James Schamus palkittiin elokuvan käsikirjoituksesta. Sigourney Weaver sai roolistaan Bafta-palkinnon.


Yhdysvaltain edustajainhuoneen vaalit 1994 pidettiin 8. marraskuuta 1994 keskellä presidentti Bill Clintonin ensimmäistä virkakautta. Republikaanit voittivat demokraateilta 54 paikkaa, jolloin republikaanipuolue sai paikkaenemmistön Yhdysvaltain edustajainhuoneessa ensimmäisen kerran sitten vuoden 1952 ja äänienemmistön ensimmäisen kerran sitten vuoden 1946. Kyseessä oli myös suurin republikaanipuolueen saama paikkalisäys sitten vuoden 1946.


title: Yhdysvaltain edustajainhuoneen vaalit 1994

text: Republikaanit pysyivät edustajainhuoneen enemmistöpuolueena seuraavat kaksitoista vuotta vuoden 2006 vaaleihin saakka.


title: Tauno T. Mäki

text: Tauno Toivo Mäki (s. 1926) on suomalainen tekniikan tutkija ja emeritusprofessori. Hän oli 1980–1992 Tampereen yliopiston yrityksen hallinnon professori. Hän tutki työnjohtosysteemiä.


title: Tauno Mäki

text: Tauno Mäki -nimisiä henkilöitä ovat:


title: Eino Mäkilä

text: Eino Juhani Mäkilä (s. 29. marraskuuta 1929 Turku) on suomalainen hammaslääkäri ja emeritusprofessori. Hän oli Helsingin yliopiston hammas- ja leukaproteesiopin professori 1979–1993. Hän tutki gerodontologiaa.


title: Not as We

text: Not as We on kanadalaisen laulaja-lauluntekijä Alanis Morissetten kappale hänen seitsemänneltä studioalbumilta "Flavors of Entanglement". Kappale julkaistiin Pohjois-Amerikassa albumin toisena singlenä, kun taas Euroopassa "In Praise of the Vulnerable Man" julkaistiin albumin toisena singlenä. Kappale julkaistiin radioon 13. lokakuuta 2008.


title: Not as We

text: 25. marraskuuta 2008 "Not as We (Remixes) EP" julkaistiin Kanadassa. EP sisältää kappaleen radio editin ja kuusi muuta remixiä.


title: Not as We

text: Kappaleen musiikkivideon ohjasi James Whitaker. Se kuvattiin Los Angelesissa 10. syyskuuta 2008.


title: Barbie: Life in the Dreamhouse

text:
Barbie: Life in the Dreamhouse on Mattelin tuottama animaatiosarja, jota julkaistaan verkossa. Sarjassa Barbie asuu Kalifornian Malibussa. Muita sarjan hahmoja ovat esimerkiksi Ken, Raquelle, Ryan, Nikki, Teresa, Midge ja Summer.
Barbiella on myös kolme sisarta. Stacy, Chelsea ja Skipper.


title: Barbie: Life in the Dreamhouse

text: Vuonna 2012 alkanutta sarjaa julkaistaan YouTubessa ja jaksot ovat noin kolmen minuutin pituisia, paitsi erityisjaksot (11 minuuttia ja 23 sekuntia). Sarjaa julkaistaan myös Netflixissä, missä jaksoista on tehty 23 minuutin pituisia kokonaisuuksia.


title: Sven-Erik Hjelt

text: Sven-Erik Oskar Hjelt (s. 18. syyskuuta 1939 Helsinki) on suomalainen geofyysikko ja emeritusprofessori. Hän valmistui tekniikan tohtoriksi Teknillisestä korkeakoulusta vuonna 1970 ja on ollut Oulun yliopiston geofysiikan professori.


title: Sven-Erik Hjelt

text: Hjelt valittiin Suomalaisen Tiedeakatemian jäseneksi vuonna 1986.


title: Gastón Silva

text: Gastón Alexis Silva Perdomo (5. maaliskuuta 1994, Salto, Uruguay) on uruguaylainen jalkapalloilija. Hän edustaa torinolaista Torino FC:tä. Aikaisemmin urallaan hän on edustanut Defensor Sporting Clubia.


title: Gastón Silva

text: Silva aloitti uransa montevideolaisessa Defensor Sportingissa. Ensimmäisen ammattilaisottelunsa Silva pelasi vuonna 2011. Yhteensä Silva pelasi 25 ottelua Sportingissa, joista suurimman osan kaudella 2013-14. Heinäkuussa 2014 torinolainen Torino FC osti Silvan 1,61 miljoonan punnan siirtosummalla. Ensimmäisellä kaudella Torinossa Silva pelasi viisi ottelua.


title: Gastón Silva

text: Silva on pelannut useissa eri ikäluokissa Uruguayn maajoukkueessa. Ensimmäisen ottelunsa aikuisten maajoukkueessa Silva pelasi 13. lokakuuta 2014 Omania vastaan vierasottelussa. Silva oli mukana vuoden 2015 Copa Américassa, mutta ei pelannut otteluakaan.


title: Drakma (apteekkimitta)

text: Drakma eli kvintiini on massan vanha apteekkiyksikkö. Drakma on 3 skruuperia eli krupulaa ja SI-yksiköinä 3,710 91 g. Apteekkiyksiköinä 1 unssi on 8 drakmaa.


title: Koripallon miesten SM-sarjakausi 1995–1996

text: Kausi 1995–1996 oli 56. kausi, jolloin pelattiin koripallon miesten Suomen mestaruudesta. SM-sarjan mestaruuden voitti Torpan Pojat. Lahden NMKY voitti hopeaa ja Tapiolan Honka pronssia. Runkosarja pelattiin kahdessa lohkossa, itälohkon voitti Lahden NMKY ja länsilohkon Torpan Pojat.


title: Lento unelmiin

text: Lento unelmiin ("Radio Flyer") on yhdysvaltalainen perhe-elokuva vuodelta 1992. Yksinhuoltajaäidin pojista väkivaltaisen isäpuolen vallan alla kertovan elokuvan on käsikirjoittanut David M. Evans ja ohjannut Richard Donner. Poikia näyttelevät Elijah Wood ja Joseph Mazzello ja aikuisrooleja muiden muassa Lorraine Bracco, John Heard ja Adam Baldwin. Kehyskertomuksessa tarinan kertojaa, toista pojista aikuisena, esittää Tom Hanks. Fantasiaa ja todellisuutta yhdistävässä tarinassa pojat rakentavat lelukärrystään lentokoneen paetakseen.


title: Lento unelmiin

text: Elijah Wood palkittiin roolityöstään Young Artist -palkinnolla. Myös Mazzello oli ehdokkaana palkintoon omassa ikäsarjassaan.


title: Lento unelmiin

text: Olavi Similä sanoi Video-oppaassa vuodelta 1994 elokuvan löytävän poikkeuksellisen hyvin lasten maailman ja sielunelämän, makeiluun sortumatta. Hän antoi elokuvalle neljä tähteä asteikolla 1–5, mikä vastaa sanallista arviota ”erinomainen”.


title: Koripallon miesten SM-sarjakausi 1996–1997

text: Kausi 1996–1997 oli 57. kausi, jolloin pelattiin koripallon miesten Suomen mestaruudesta. SM-sarjan mestaruuden voitti Torpan Pojat. Kouvot voitti hopeaa ja Tapiolan Honka pronssia. Runkosarja pelattiin kahdessa lohkossa, itälohkon voitti Kouvot ja länsilohkon Torpan Pojat.


title: Giro Rosa

text: Giro Rosa eli Giro d'Italia Femminile ("naisten Italian ympäriajo") on merkittävin maantiepyöräilyn naisten etappikilpailu. Se tunnettiin vuoteen 2012 nimellä Giro Donne. Kilpailu käydään Italiassa heinäkuun alkupuolella ja se kestää tavallisesti kymmenen päivää.


title: Giro Rosa

text: Lähteet: Mémoire du cyclisme, Pro Cycling Stats


title: Yichang

text: Yichang (, pinyin: Yíchāng Shì) on prefektuuritason kaupunki Hubein maakunnan lounaisosassa Kiinassa. Kaupunki sijaitsee noin 290 kilometriä maakunnan pääkaupunki Wuhanista länteen. Kaupunki sijaitsee Kolmen rotkon patoalueen yhden rotkon eli Xilingin rotkon itäpäässä. Yichangin väkiluku on 4,060 miljoonaa (2010) ja pinta-ala 21 081 neliökilometriä.


title: Yichang

text: Kaupungin naapureina ovat lännessä Enshin tujioiden ja miaojen autonominen prefektuuri ja Shennongjian metsäalue. Pohjoisessa kaupunki rajautuu Xiangyangin, idässä Jingmenin, sekä etelässä Jingzhoun ja Changden prefektuuritason kaupunkeihin.


title: Yichang

text: Piirikuntatasolla kaupunki jakautuu 13 osaan seuraavasti (2010):Yichang on jo muinoin perustettu kaupunki, jonka historiaa on voitu jäljittää 4 000 vuoden ajalta. Jo Zhou-dynastian Kevättä ja syksyä -aikakaudella (770–476 eaa.) kaupungin sijaintia pidettiin strategisesti merkittävänä.


title: Yichang

text: Kaupunki tunnetaan erityisesti Kolmen rotkon padosta ja vesivaroistaan. Sillä on myös runsasti metsää. Paikkakunta on Hubein maakunnan tee- ja appelsiinituotannon keskus.


title: Yichang

text: Yichang on nykyään liikenneyhteyksiltään monipuolisesti tavoitettavissa oleva paikkakunta. Sinne pääsee vesitse Jangtsejokea ja sen patokanavia pitkin. Kaupunki on risteysasemapaikkakunta Kiinan rautateiden Wuhanista länteen reittiä Yichang–Enshi–Lishuan–Chongqing–Suining–Chengdu kulkevan suurnopeusjunaradan varrella. Yichangin kautta kulkee valtateitä ja siellä on Yichang Sanxian lentoasema (Kolmen rotkon padon lentoasema).


title: Koripallon miesten SM-sarjakausi 1997–1998

text: Kausi 1997–1998 oli 58. kausi, jolloin pelattiin koripallon miesten Suomen mestaruudesta. SM-sarjan mestaruuden voitti Torpan Pojat. Kouvot voitti hopeaa ja Tapiolan Honka pronssia. Runkosarjan voitti Torpan Pojat.


text: SM-sarjaan täksi kaudeksi nousseen Pussihukkien maajoukkueessakin pelannut takamies Miska Alanko kuoli autokolarissa alkukaudesta.


title: Varastetut helmet

text: Varastetut helmet on Jari Sillanpään vuonna 1998 julkaistu neljäs studioalbumi. Albumi nousi ensimmäisellä listaviikollaan marraskuussa 1998 Suomen virallisen albumilistan kahdeksanneksi (46/1998) ja seuraavalla viikolla se saavutti parhaan sijoituksensa, neljännen sijan. Yhteensä "Varastetut helmet" oli albumilistalla kahdentoista viikon ajan. Albumia on myyty yli 53 300 kappaletta, joka tuolloin oikeutti platinalevyyn.


title: Varastetut helmet

text: Albumilla Sillanpäätä säestää Vantaan viihdeorkesteri kapellimestarinaan Markku Johansson.


title: Varastetut helmet

text: Singleinä albumilta julkaistiin kappaleet ”Keinu kanssani” sekä ”Romanesca”, mutta kumpikaan ei sijoittunut listoille.


title: UCB Pharma

text: UCB Pharma eli "Union Chimique Belge Pharma" on belgialainen lääkkeiden valmistaja. UCB S.A. sijaitsee Brysselissä. Lääketehdas on perustettu vuonna 1928. Se on tuottanut sedatiivisia hypnootteja, kuten lääkeainenimillä "Isonox", "Vesparax" ja "Vesparaxette" olleita lääkevalmisteita. Lisäksi tehdas on innovoinut useita antihistamiini-aineita, kuten buklitsiinin ("Longifen"), hydroksitsiinin ("Atarax") ja sen johdanteita: setiritsiinin ("Zyrtec") ja levosetiritsiinin ("Zyxal"). Myös neuroleptisen lääkeaineen ja antihistamiinin yhdistelmävalmiste "Esucos" (diksyratsiini) on UCB Pharman käsialaa.UCB | Inspired by patients. Driven by science.


title: Luettelo Kehäradan taideteoksista

text: Luettelo Kehäradan taideteoksista sisältää radan asemilla ja sen läheisyydessä olevat taideteokset.


title: Luettelo Kehäradan taideteoksista

text: Kehäradan asemakaavaa tehtäessä Vantaan kaupunki edellytti, että radan vartta elävöitetään taiteen keinoin. Kehäradalle tehtiin ensimmäisenä Suomessa tätä tarkoitusta varten ympäristötaiteen kaava. Kaavan ensisijaisiksi taidepaikoiksi valittiin asemat.


title: Luettelo Kehäradan taideteoksista

text: Valtion taideteostoimikunta julisti kesäkuussa 2010 kutsukilpailun taideteoksen hankkimiseksi Lentoaseman asemahalliin. Kilpailun voitti taiteilija Aarne Jämsän ehdotus "Helman heilahdus".


title: Luettelo Kehäradan taideteoksista

text: Ykisittäisten teosten lisäksi Kehäradan varrella on erilaisia visuaalisia ja taiteellisia ratkaisuja. Kivistön ja Lapinkylän välillä Kehärata kulkee betonikaukalossa. Kaukalon seinämää koristaa musta-valkoinen graafinen taide, jolla ei ole erityistä tekijää. Kivistön asemalla on myös seinien betoniruudukko ja muotoillut valaisimet.


title: New Canaan

text: New Canaan [nuː ˈkeɪnən] on New Yorkin vauras esikaupunki Connecticutin osavaltion Fairfieldin piirikunnassa, noin 13 koilliseen Stamfordin kaupungista. New Canaanissa asuu noin 20 000 asukasta, ja vuonna 2008 sen asukkailla oli CNN Moneyn tilaston mukaan korkeimmat mediaanitulot kaikista Yhdysvaltojen kaupungeista.


title: New Canaan

text: New Canaanissa on kaksi Metro-North-rautatielinjan asemaa, "New Canaan" ja "Talmadge Hill". Junamatka New Yorkin Grand Central Terminaliin kestää noin tunnin. Autolla kaupunkiin pääsee Merritt Parkwaytä pitkin.


title: New Canaan

text: New Canaanin naapurikaupunkeja ovat pohjoisessa New Yorkin osavaltioon kuuluvat Lewisboro ja Pound Ridge, idässä Wilton, kaakossa Norwalk, etelässä Darien sekä lounaassa ja lännessä Stamford.


title: New Canaan

text: New Canaanin kaupunginosia ovat keskusta, Talmadge Hill, Ponus, Smith Ridge Road, Pinneys Corners ja osa Silverminesta.


title: New Canaan

text: 1860-luvulla rakennettu rautatie muutti New Canaanin maatalousvaltaisesta alueesta vauraiden newyorkilaisten suosimaksi kesähuvila-alueeksi. Vähitellen he rakensivat sinne ympäri vuoden asuttavia taloja ja alkoivat kulkea junalla töissä Manhattanilla.


title: New Canaan

text: Toisen maailmansodan lopusta 1960-luvulle asti New Canaan oli arkkitehtuurin modernismin tärkeä keskus, jonne rakennettiin noin 80 modernia pientaloa suunnittelijoinaan muun muassa Philip Johnson, Marcel Breuer, Landis Gores, John M. Johansen ja Eliot Noyes – viisi arkkitehtia jotka tunnettiin yhteisnimellä ”The Harvard Five”. Tunnetuimmaksi niistä on muodostunut Johnsonin "Glass House".


title: New Canaan

text: Vuonna 2015 New Canaaniin valmistui japanilaisten SANAA-arkkitehtien Kazuyo Sejima ja Ryūe Nishizawa suunnittelema ympäristö- ja kulttuurikeskus Grace Farms, maastossa mutkitteleva sarja lasipaviljonkeja.


title: New Canaan

text: New Canaanin taloja ja katunäkymiä käytettiin elokuvan "Jäämyrsky" (1997) kuvauspaikkoina. Muita New Canaanissa kuvattuja elokuvia ovat "Hellyyteni kohde" (1998), "Stepfordin naiset" (2004) ja "Revolutionary Road" (2008).


title: Guardian (kappale)

text: Guardian on kanadalaisen laulaja-lauluntekijä Alanis Morissetten kappale hänen kahdeksannelta studioalbumilta, "Havoc and Bright Lights". Kappale julkaistiin albumilta ensimmäisenä singlenä. Kappaleen ovat tehneet Alanis Morissette ja Guy Sigsworth ja sen ovat tuottaneet Sigsworth ja Joe Chiccarelli. Se on rock-kappale, jossa Morissette lupaa pitää huolta jostakin erityisestä.


title: Guardian (kappale)

text: Kappale sai positiivisia arvosteluja musiikkikriitikoilta, joista suurin osa ylistivät Morissetten paluuta ja kiittivät kappaleen tuoreutta ja kirkkautta. Kappaleen musiikkivideo julkaistiin 27. heinäkuuta 2012 ja siinä Morissette laulaa katolla Berliinissä, varustettuna enkelin siivillä ja lopulta kirkastaa lapset ja vanhemmat, joita on tarkkailut.


title: Guardian (kappale)

text: Kappale sai kohtalaista menestystä joissakin maissa päästen parhaimmillaan top 20:een Itävallan ja Sveitsin listoilla, samalla päästen sijalle 41 Canadian Hot 100 -listalla ja päästen myös Billboardin Adult Pop Songs -listalle. Morissette on promotoinut kappaletta live-esiintymisillä, muun muassa ohjelmissa Dancing with the Stars, The Ellen DeGeneres Show ja The View.


title: Guardian (kappale)

text: "Flavors of Entanglement" -albumin promootion viimeistelyn ja Maverick Recordsilta lähtemisen jälkeen Morissette meni naimisiin ja synnytti pojan vuonna 2010. Hän ei antanut tiedotusta uuden albumin tekemisestä. Hänet oltiin kuitenkin nähty lähtevän Sunset Sound Recordersista, Los Angelesissa. Lopulta marraskuussa 2011 Morissette ilmaantui American Music Awardsissa, jossa hän kertoi tehneensä 31 kappaletta ja julkaisisi albumin seuraavana kesänä.


title: Guardian (kappale)

text: Toukokuussa Morissette ilmoitti Facebookin kautta tekevänsä muutamia isoja tiedotuksia seuraavan muutaman päivän aikana. Seuraavana päivänä "Billboard"-lehti reportoi, että Morissette julkaisisi seuraavan studioalbumin, "Havoc and Bright Lights", 28. elokuuta 2012. "Billboard" paljasti myös albumin johtosinglen nimen.


title: Guardian (kappale)

text: Morissette julkaisi virallisen sanoitusvideon yksinomaan MetroLyricsin kautta 10. toukokuuta 2012.


title: Guardian (kappale)

text: Kappaleen ovat tehneet Alanis Morissette ja Guy Sigsworth ja sen ovat tuottaneet Sigsworth ja Joe Chiccarelli. Kappale kestää 4 minuuttia ja 18 sekuntia (radioversio on melkein puolitoista minuuttia lyhyempi). Se on rock-kappale normaalilla kappalerakenteella, jossa on raskas kitara/kosketinsoitin intro. Kappaleessa on aurinkoinen melodia korostettuna pianolla ja sähkökitaralla. Radioversio on huomattavasti erilainen, muun muassa lyhyemmällä introlla.


title: Tame Impala

text: Tame Impala on vuonna 2007 perustettu australialainen rock-yhtye. Yhtye alkoi säveltäjä-sanoittaja Kevin Parkerin sooloprojektina. Tame Impala julkaisi debyyttialbuminsa "Innerspeaker" vuonna 2010 levy-yhtiön Modular Recordings kautta. Debyyttialbumin ja sitä seuranneen studioalbumin "Lonerism" (2012) on sanottu inspiroineen australialaista psykedeelisen rockin renessanssia. "Lonerism" toi yhtyeelle Grammy-palkintoehdokkuuden vuonna 2014. Tame Impalan kolmas studioalbumi "Currents" ilmestyi 27. heinäkuuta 2015.


title: Jarek

text: Jarek on fiktiivinen hahmo Mortal Kombat -pelisarjassa. Hahmo esiintyi ensimmäisen kerran Mortal Kombat 4 -pelissä. Jarek on esiintynyt myös , ja -peleissä.


title: Jarek

text: Jarek on Earthrealmin asukas ja kenraali ja Black Dragon -klaanin johtaja. Jarek on pomovastus MK:SF-pelissä. Jarek etsi Onin hammasta Netherrealmista todistaakseen kelpoisuutensa klaanissaan. Hän myöhemmin osti kyseisen hampaan Shujinkolta.


title: Darrius

text: Darrius on fiktiivinen hahmo Mortal Kombat -pelisarjassa. Hahmo esiintyi ensimmäisen kerran -pelissä. Darrius on esiintynyt myös ja -peleissä.


title: Darrius

text: Darrius on Orderrealmilainen mies ja kenraali. Hän on kalju ja pitää aurinkolaseja aivan kuten Johnny Cage. Darrius on tunnettu kapinoistaan jotka hän aiheutti Orderrealmissa.


title: Boileri

text: Boileri voi tarkoittaa:


title: Heptaxodontidae

text: Heptaxodontidae on sukupuuttoon kuollut jyrsijöiden heimo, joka kuuluu piikkisikamaisten osalahkoon. Siihen luetaan neljä sukua, joissa on viisi lajia.. Niitä esiintyi Karibian alueella. Ilmeisesti sukuja "Amblyrhiza" ja "Clidomus" esiintyi vielä ihmisten aikana. Heimon lajien koko vaihteli muihin jyrsijöihin verraten keskikokoisista erittäin suuriin. Heimon oletetaan olevan sukua tsintsilloille (Chinchilloidae), pakaranoille (Dinomyidae) ja hutioille (Capromyidae). Nisäkäsnimistötoimikunnan ehdotus heimon suomenkieliseksi nimeksi on antillienhiiret.


title: Regina Elena -luokka

text: Regina Elena -luokka oli neljän Italian kuninkaallisen laivastolle 1900-luvun alussa valmistetun aluksen muodostama taistelulaivaluokka. Victorio Cunibertin suunnittelemien alusten pääaseistuksena oli kaksi 12 tuuman ja kaksitoista kahdeksan tuuman tykkiä. Alusten huippunopeus oli solmua, mikä teki niistä valmistuessaan oman aikansa nopeimpia taistelulaivoja.


title: Regina Elena -luokka

text: Alukset osallistuivat Italian-Turkin sotaan, jossa ne toistuvasti tukivat tykeillään Pohjois-Afrikassa sekä itäisen Välimeren saarilla sotivia maajoukkoja. Luokan alukset osallistuivat Italian julistettua sodan keskusvalloille 1915 ensimmäiseen maailmansotaan, mutta ne eivät kokeneet varsinaisia taisteluita Adrianmeren tapahtumien muututtua lähinnä piiritykseksi. Luokan alukset poistettiin alusluettelosta vuoteen 1926 mennessä ja ne romutettiin.


title: Havik

text: Havik on fiktiivinen hahmo Mortal Kombat -pelisarjassa. Hahmo esiintyi ensimmäisen kerran -pelissä. Havik on esiintynyt myös ja -peleissä. Hän teki myös cameo-roolin vuoden 2011 Mortal Kombat -pelissä.


title: Havik

text: Havik on Chaosrealmilainen mies ja pappi, joka ei ole hyvä eikä paha. Hän aiheuttaa usein hämminkiä Orderrealmissa ja on liittoutunut Darriusin kanssa. Havik myös vastustaa Onagaa ja on Hotarun kilpailija.


title: Saarijärven museo

text: Saarijärven museo on taide- ja kulttuurihistoriallisesta museotoiminnasta vastaava paikallismuseo Saarijärvellä. Museo tallentaa kokoelmiinsa toimialueensa kehityksestä kertovaa esine-, valokuva- ja arkistomateriaalia sekä taidetta. Näkyvin toimintamuoto on taide- ja kulttuurihistoriallisten näyttelyiden järjestäminen ympäri vuoden.


title: Saarijärven museo

text: Museo on toimialueensa tietopankki, joka tallentaa tietoa eri muodoissa ja tuottaa työnsä tuloksena uutta tietoa. Saarijärven museon päämääränä on kasvattaa kulttuuriperintöä arvostavia ja ymmärtäviä, oman identiteettinsä tiedostavia yksilöitä, joilla on kyky ja valmiudet hyödyntää sekä vaalia kulttuuriperinnettä vastuullisesti, lisätä taiteen tuntemusta ja ymmärtämistä sekä tarjota elämyksiä. Päärakennuksessa on ympärivuotisia erikoisnäyttelyjä ja tämän lisäksi museolla on Säätyläiskotimuseon sekä Kivikauden kylän kesänäyttelykohteet. Museo vastaa myös Tapperien Juholan näyttelytoiminnasta ja aineistokokoelmista sekä asiantuntijapalveluna Saarijärven Mannilan Taidesäätiön ja Beda, Katri ja Aune Heralan säätiön kokoelmista.


title: Saarijärven museo

text: Saarijärven museon rakennus sijaitsee Herajärven rannalla Mannilan tilalta 1950-luvun lopulla lohkaistulla Peltoniemen tilalla. Mannilan tila oli alkujaan saarijärveläisen Toivi Järvisen (1901–1982) syntymäkoti, jonne hän muutti Helsingistä miehensä, varatuomari Osmo Järvisen (1900–1949) kanssa vuonna 1939. Toivi Järvinen, joka oli miehensä kanssa hankkinut edustavan suomalaisen taiteen kokoelman, määräsi testamentissaan suurimman osan omaisuuttaan Saarijärvi-Seura ry:lle itsenäisen säätiön perustamista varten ja määräsi säätiön yhdeksi tehtäväksi rakentaa Peltoniemeen taidemuseo. Vuoden 1983 Saarijärvi-Seuran syyskokouksessa alulle laitettu säätiö merkittiin säätiörekisteriin 12.9.1985 nimellä Saarijärven Mannilan Taidesäätiö.


title: Saarijärven museo

text: Saarijärvi-Seuran lahjoitettua mittavat kulttuurihistorialliset kokoelmansa Saarijärven kaupungille, päätettiin yhdistää säätiön ja kaupungin voimavarat sekä rakentaa museo, jossa on taide- ja kulttuurihistoriallinen osasto. Toivi Järvisen testamentissaan ilmoittaman tahdon mukaisesti museorakennuksen suunnittelijaksi valittiin arkkitehtitoimisto Niemioja & Uusitalo Oy. Arkkitehti Laila Niemiojan (1914–2001) suunnittelema museorakennus avattiin yleisölle 1.7.1989 Kain Tapperin (1930–2004) laajalla takautuvalla näyttelyllä.


title: Saarijärven museo

text: Museon vieressä sijaitsee Toivi Järvisen valkotiilinen, vuonna 1961 valmistunut koti, joka avattiin yleisölle kotimuseona vuonna 1986. Kodissa esillä olevien taideteosten lisäksi kodin irtaimisto muodostaa ainutlaatuisen yhtenäisen 1960–1970-luvun sisustuskokonaisuuden. Järvisen koti, saunarakennus ja pihapiirin vanhemmat, 1860–1870-luvun rakennukset muodostavat rakennushistoriallisesti arvokkaan kokonaisuuden. Toivi ja Osmo Järvinen hankkivat aikanaan 84 taideteosta, joihin lukeutuu muun muassa Pekka Halosen, Wilho Sjöströmin, Magnus Enckellin, Ville Vallgrenin ja Hannes Autereen töitä. Teoksista suurin osa on myös esillä kodissa.


title: Saarijärven museo

text:
Museon päärakennusta ympäröivä veistospuisto on osa taideosaston keskeistä tavoitetta dokumentoida ja esitellä saarijärveläisten ja saarijärveläissyntyisten taiteilijoiden tuotantoa. Puistossa on kymmenen Kain Tapperin, Frans Toikkasen, Hannes Autereen, Arvo Siikamäen ja Haral Karsténin teosta, joiden hankinnoista ovat pääosin vastanneet museon taideosastoa tukevat säätiöt.
Museon piha-alueella, Mannilan tilan vanhan piharakennuksen edustalla sijaitsee vuonna 1995 Saarijärven luonnonystävät ry:n perustama perinnekasvien perennamaa, jonka tarkoituksena on toimia paikallisena ja alueellisena kasvien geenipankkina. Monet suomalaistuneet ja ajan saatossa suomalaiseen ilmastoon sopeutuneet kasvit ovat kotoisin Keski- tai Etelä-Euroopasta. Kesällä 2015 perennamaalla kasvoi 43 perennaa, 9 pensasta ja 23 yrtti- sekä hyötykasvia.


title: Hotaru

text: Hotaru on fiktiivinen hahmo Mortal Kombat -pelisarjassa. Hahmo esiintyi ensimmäisen kerran -pelissä. Hotaru on esiintynyt myös ja -peleissä.


title: Hotaru

text: Hotaru on Orderrealmilainen mies ja kenraali. Hän kilpailee usein Havikia vastaan. Hotaru edustaa lakia ja järjestystä mihin hintaan tahansa.


Yhdysvaltain edustajainhuoneen vaalit 1992 pidettiin 3. marraskuuta 1992 yhtä aikaa presidentinvaalien kanssa. Presidentinvaaleissa demokraattien Bill Clinton ja Al Gore valittiin presidentiksi ja varapresidentiksi. He voittivat istuvan presidentin, republikaanipuolueen George H. W. Bushin ja tämän varapresidentin Dan Quaylen.


title: Yhdysvaltain edustajainhuoneen vaalit 1992

text: Edustajainhuoneen vaaleissa demokraatit menettivät yhdeksän paikkaa republikaaneille, mutta säilyttivät enemmistön sekä edustajainhuoneessa että senaatissa.


title: Marharyta Dorožon

text: Marharyta Serhijivna Dorožon (, s. 4. syyskuuta 1987 Dnepropetrovsk, Ukraina) on israelilainen keihäänheittäjä. Dorožon edusti alun perin synnyinmaataan Ukrainaa mutta siirtyi edustamaan Israelia 27-vuotiaana avioiduttuaan israelilaisen kanssa. Hänen henkilökohtainen ennätyksensä on Oslon Bislettillä 11. kesäkuuta 2015 heitetty 64,56 metriä. Se on myös Israelin ennätys naisten keihäänheitossa.


title: Marharyta Dorožon

text: Dorožon edusti aiemmin Ukrainaa. Hän sai Israelin edustusoikeuden sen jälkeen, kun oli avioitunut israelilaisen miehen kanssa ja saanut joulukuussa 2014 Israelin kansalaisuuden.


title: Marharyta Dorožon

text: Dorožon saavutti pronssia alle 20-vuotiaiden maailmanmestaruuskilpailuissa 2006 tuloksella 57,68. Kuusi vuotta myöhemmin Lontoon olympialaisissa hän heitti karsinnassa parhaalla heitollaan 56,74 metriä eikä selviytynyt loppukilpailuun. Yleisurheilun maailmanmestaruuskilpailuissa 2013 Dorožon karsiutui finaalista tuloksella 58,23. Kansalaisuuteen liittyvien muutosten jälkeen hän voitti toukokuussa 2015 Ostravassa käydyn Kultainen piikkari -kilpailun 63,85 metrin heitolla. Seuraavassa kuussa Dorožon oli Oslossa järjestetyn Timanttiliigan osakilpailun ykkönen tuloksella 64,56 ja paransi samalla Israelin keihäsennätystä kolmannen kerran saman vuoden aikana. Bakussa pidetyissä Euroopan kisoissa 2015 hän voitti naisten keihäskisan tasan 58 metriä kantaneella heitollaan. Kyseessä oli yleisurheilun Euroopan joukkuemestaruuskilpailuiden kolmosliigaan kuulunut mittelö, jonka osanottajamaita olivat muun muassa Azerbaidžan, Albania, Andorra, Luxemburg, Malta ja Montenegro. Niinpä Bakussa ei ollut juurikaan mukana kansainvälisen kärkitason keihäänheittäjiä.


title: Marharyta Dorožon

text: Dorožon karsiutui loppukilpailusta Pekingin MM-kilpailuissa 2015, Amsterdamin EM-kilpailuissa 2016 ja Lontoon MM-kilpailuissa 2017.


title: Regina Margherita -luokka

text: Regina Margherita -luokka oli kahden Italian kuninkaallisen laivastolle 1900-luvun alussa valmistuneen aluksen muodostama taistelulaivaluokka. Benedetto Brinin suunnittelemien alusten pääaseistuksena oli neljä 12 tuuman tykkiä.


title: Regina Margherita -luokka

text: Alukset osallistuivat Italian-Turkin sotaan, jossa ne toistuvasti tukivat tykeillään Pohjois-Afrikassa sekä itäisen Välimeren saarilla sotivia maajoukkoja. Luokan alukset osallistuivat Italian julistettua sodan keskusvalloille 1915 koululaivoina ensimmäiseen maailmansotaan, jossa ne kumpikin tuhoutuivat.


title: Regina Margherita -luokka

text: Alukset suunnitteli Benedetto Brin osana vuoden 1898 laivasto-ohjelmaa. Alun perin luokan alusten aseistuksena oli kaksi kahdentoista ja kaksitoista kahdeksan tuuman tykkiä, mutta Brinin kuoltua hänen seuraajansa Ruggero Alfredo Micheli muutti aseistukseksi neljä kahdentoista ja neljä kahdeksan tuuman tykkiä. Lisäksi alukselle asennettiin kaksitoista kuuden tuuman tykkiä.


Yhdysvaltain edustajainhuoneen vaalit 1990 pidettiin 6. marraskuuta 1990 keskellä presidentti George H. W. Bushin virkakautta. Kuten useimmissa keskikauden vaaleissa, presidentin republikaanipuolue menetti paikkoja demokraattipuolueelle, mikä hieman lisäsi demokraattien paikkaenemmistöä. Kyseessä oli kuitenkin harvinainen tapaus, jolloin molemmat puolueet menettivät ääniä kolmansille osapuolille kuten Libertaaripuolueelle sekä sitoutumattomille ehdokkaille.


title: Organopiiyhdisteet

text: Organopiiyhdisteet ovat orgaanisia yhdisteitä, joiden rakenne sisältää hiilen ja piin välisen kovalenttisen sidoksen. Organopiiyhdisteillä on useita käyttökohteita teollisuudessa ja orgaanisissa synteeseissä, esimekriksi silikonit ovat organopiiyhdisteitä. Eri organopiiyhdisteitä on syntetisoitu yli 100 000.


title: Organopiiyhdisteet

text: Ensimmäisen kerran organopiiyhdisteitä syntetisoitiin vuonna 1863, kun Charles Friedel ja James Crafts valmistivat tetraetyylisilaania piitetrakloridista ja dietyylisinkistä. Organopiiyhdisteihin kuohdistuva kiinnostus oli pitkään tämän jälkeen akateemista ja synteesit suoritettiin laboratorioimttakaavassa, kunnes 1930-luvun loppupuolella organopiiyhdisteistä ruvettiin kehittämään sähköneristeitä. Organopiiyhdisteiden valmistuksessa suuri askel tapahtui 1940-luvulla, kun halogeenisilaanien valmistamiseen kehitettiin niin kutsuttu suora eli Müller-Rochow-prosessi, jossa alkyylihalidit reagoivat piin kanssa. Toinen merkittävä askel organopiiyhdisteiden valmistukseen oli vuonna 1947 kehitetty hydrosilylaatioreaktio, jolla organopiiyhdisteitä voidaan valmistaa alkeeneista.